1.000 milioi Estatuko ETEak digitalizatzeko - Ekonomiaren KZ\n1.000 milioi Estatuko ETEak digitalizatzeko\nEspainiako Gobernuak ETEak digitalizatzeko Kit Digitalaren hurrengo bi deialdiak abiaraziko ditu, hiru langiletik bederatzira bitarteko enpresentzat eta hiru langiletik beherako enpresentzat, bakoitza 500 milioi eurorekin. Red.es-eko zuzendari nagusiak, Alberto Martínez Lacambrak, atzo lehen bonuak emateko ekitaldian azaldu zuenez, Jaurlaritzak ekaina eta uztaila bitartean bederatzi langile baino gutxiago dituzten enpresentzako deialdia egitea espero du, eta irailean autonomoentzako deialdia, kopuru berarekin hornitua, eskaeraren arabera alda daitekeena.\nHorrek esan nahi du epeak aurreratu egin direla aldez aurretik egindakoarekin alderatuta; izan ere, Red.es-eko zuzendari nagusiak 10 eta 49 langile bitarteko enpresentzako lehen deialdiak “aurrekaririk gabeko” arrakasta izan duela esan nahi du. Honek esan zuen “ziur” dagoela bonua eskatzen duen ETE bakoitzak beharrezko funtsak izango dituela. Programak 3.067 milioi euroko zuzkidura du, eta lehen deialdiak 500 milioi euroko zuzkidura ere izan du; beraz, Red.es-ek tarte bakoitzean erabilgarri dauden funtsak handitzen joateko aukera du, agortu ahala.\nIzan ere, zuzendariak adierazi zuen “guztiz egingarria” dela 10-49 enpresa arteko tartea handitzea 51.000 eskaera jaso ondoren, hau da, Espainian tamaina horretako enpresen % 40, % 60rainoko gorakadekin Soria bezalako probintzietan. Gobernuak atzo hasi zuen lehen 2.000 bonu digitalak ETEei banatzeko prozesua, eta gaur hasiko dira jasotzen, beranduenez. Jasotzen dituztenean, sei hilabete izango dituzte eskuratuko dituzten soluzioak hautatzeko.\nCarme Artigas Digitalizazio eta Adimen Artifizialeko Estatu idazkariak bonuaren eskaeraren maila “oso altua” azpimarratu zuen, 51.000 eskatzailerekin hilabete eskasean. Gainera, 170.000 enpresa Acelera Pyme atarian erregistratu dira – Horren bidez bideratzen da prozesua –, eta 140.000k heldutasun digitaleko autodiagnostiko-testa egin dute dagoeneko, eta horrek gaituko ditu eskaera egiteko beren langile-kopururako deialdi egokiaren tartea irekitzen denean.\nArtigasek egiaztatu zuen laguntzen eskariak Gobernuaren itxaropenak gainditu dituela, eta 40.000 eskarira iristea espero zuela prozesua hasi eta laugarren hilabetera. Aldi berean, 6.094 agente digitalizatzaile baimendu dira enpresa txiki eta ertainei soluzio horiek saltzeko, eta Red.es-eko zuzendari nagusiak kopuru hori handitzea espero du, 10.000ra iritsi arte. Agente digitalizatzaile horien zereginen artean, Artigasek nabarmendu zuen ETEaren eskaerak ordezkari gisa prestatzeko aukera dutela, eta bide horretatik aurkeztu direla orain arte erregistratutako eskaeren % 60.\nBaita automatizazio-teknologia ere, programaren kudeaketaren atzean dagoena, aukera ematen baitu enpresez bestelako 30 dokumentu baino gehiago kontsultatzeko, enpresa txiki eta ertainek inolako dokumenturik bidali behar izan gabe.\n← Borja Zárraga, Haizea Wind: “Berrikuntza funtsezkoa da”\nEnpresek inflazio handia iragartzen dute 2022rako →\nCalviñok azpimarratu du inflazioak goia jo duela\n2022-04-27 2022-04-27 Andoni Beitia\nGreba berria jantokietan eta garbiketan irakaskuntza publikoan\nEuskal ogasunek aurreikusitakoa baino 1.713 milioi gehiago bildu dituzte\n2022-01-27 Andoni Beitia


Irekia Eusko Jaurlaritza - Gobierno Vasco :: EHAA xedapena 201801584\n33/2018 DEKRETUA, martxoaren 6koa, Euskal Autonomia Erkidegoko unibertsitatez kanpoko ikastetxeetan irakasle izateko gaitzen duten unibertsitate-ikasketen practicumari eta titulazioa dela-eta masterreko ikasketak egin ezin dituzten pertsonentzako prestakuntza baliokidearen practicumari buruzkoa.\nGaiak: PROZEDURA ADMINISTRATIBOA; GAIKUNTZA; IRAKASLEAK; BIGARREN HEZKUNTZA; GRADUATU ONDOKO IKASKETAK; HAUR-HEZKUNTZA; IKASTEGIAK; LEHEN HEZKUNTZA; PRAKTIKAK; TITULU AKADEMIKO ETA PROFESIONALAK; UNIBERTSITATE-IRAKASKUNTZAK\nXedapenaren zenbakia: 201800033\nHurrenkenaren zenbakia: 201801584\n2010/09/24an argitaratutako 2010/07/26ko AGINDUA indargabetzen du \nHezkuntzari buruzko maiatzaren 3ko 2/2006 Lege Organikoaren 100. artikuluak ezartzen du irakaskuntzetan irakasle aritzeko beharrezkoa izango dela dagokion titulazio akademikoa eta Gobernuak irakaskuntza bakoitzerako ezartzen duen prestakuntza pedagogikoa eta didaktikoa izatea. Halaber, ezartzen du hezkuntza-administrazioei dagokiela unibertsitateekin hitzarmen egokiak egitea prestakuntza pedagogikoa eta didaktikoa antolatzeko. Prestakuntza hori goi-mailako hezkuntzaren Europako graduen eta graduondokoen sistemara egokituko da.\nAbenduaren 27ko ECI/3854/2007 eta ECI/3857/2007 ministerio-aginduek Haur Hezkuntzako eta Lehen Hezkuntzako irakasle-lanetan aritzeko gaitzen duten unibertsitate-titulu ofizialak egiaztatzeko betekizunak ezartzen dituzte, hurrenez hurren. Titulu horiek graduko unibertsitate-irakaskuntza ofizialak direla onartzen dute ministerio-agindu horiek. Halaber, agindu horiek zehazten dute aipatutako irakaskuntzen plangintzan ezaugarri hauek izango dituen practicum bat jasoko dela: presentziala izango da, unibertsitateko irakasleen eta Haur Hezkuntzako edo Lehen Hezkuntzako irakasleen tutoretzapean egingo da (praktiketako tutore izateko onartuta egon beharko dute), eta Haur Hezkuntzako edo Lehen Hezkuntzako ikastetxeetan egingo da, hezkuntza-administrazioen eta unibertsitateen arteko hitzarmenen bitartez, zeinak praktiketako prestakuntza-zentro onartu izan beharko duten.\nBestalde, azaroaren 8ko 1834/2008 Errege Dekretuan, non Derrigorrezko Bigarren Hezkuntzan, Batxilergoan, Lanbide Heziketan eta erregimen bereziko ikasketen irakaskuntzan jarduteko prestakuntza-betekizunak zehazten eta Bigarren Hezkuntzako irakasleen kidegoen espezialitateak ezartzen baitira, 9. artikuluan, zehaztuta dago ezen, derrigorrezko bigarren hezkuntzan, batxilergoan, lanbide-heziketan eta hizkuntzen irakaskuntzan irakasle izateko, beharrezkoa dela prestakuntza pedagogikoa eta didaktikoa egiaztatzen duen master-titulu ofizial bat izatea, maiatzaren 3ko 2/2006 Lege Organikoak eskatutakoarekin bat.\nUnibertsitateko irakaskuntza ofizialen antolamendua ezartzen duen urriaren 29ko 1393/2007 Errege Dekretuak unibertsitateko master-tituluak diseinatzeko egitura eta gidalerroak ezarri ditu. Geroago, abenduaren 27ko ECI/3858/2007 Ministerio-aginduak (abenduaren 16ko EDU/3498/2011 Aginduaren bidez aldatua) Derrigorrezko Bigarren Hezkuntzako eta Batxilergoko, Lanbide Heziketako eta Hizkuntzen Irakaskuntzako irakasle izateko gaitzen duten unibertsitate-titulu ofizialak egiaztatzeko betekizunak zehaztu ditu, eta nahitaez praktikaldi presentzial bat egin beharko dela ezarri du. Practicum hori hezkuntza-erakundeekin lankidetzan egingo da, unibertsitateen eta hezkuntza-administrazioen arteko hitzarmenen bitartez. Halaber, xedatzen du parte hartzen duten hezkuntza-erakundeak praktika-zentro gisa onartuak izan daitezela, bai eta ikasleen orientazioaren eta tutoretzaren ardura izango duten tutoreak ere.\nPraktikaldiaren helburuak hauek dira: eskarmentua lortzea bakoitzaren espezialitateari dagozkion gaien plangintza zein ebaluazioa egiteko eta eskolak emateko; irakasle-lanerako ahozko eta idatzizko adierazpena ongi menderatzen dutela egiaztatzea, eta ikaskuntza eta bizikidetza erraztuko dituen giroa sustatzeko beharrezko gizarte-trebetasunak menderatzea.\nIrailaren 23ko EDU/2645/2011 Aginduak –zeinaren bidez irakaskuntzarako titulu baliokidea duten baina masterreko ikasketak egin ezin dituztenentzat eskatzen den prestakuntza pedagogiko eta didaktikoaren baliokidea ezartzen baita– Hezkuntzari buruzko maiatzaren 3ko 2/2006 Lege Organikoaren 100.2. artikuluan eskatutako prestakuntza pedagogikoa eta didaktikoa izatea egiaztatzen duen ziurtagiri ofiziala lortzeko ikasketen betekizunak definitzen ditu, irakaskuntza-ondorioetarako lanbide-heziketako edo kiroletako irakaskuntzetarako baliokidetzat jotako titulazio bat izan eta irakaskuntza horiek ematen aritu nahi dutenentzat. Prestakuntza honen plangintzan practicum bat aurreikusten da, hezkuntza-administrazioek ezarritako irakaskuntzak ematen dituzten hezkuntza-erakundeekin lankidetzan egingo dena, eta horren kredituak presentzialak izango dira. Practicuma egiten parte hartzen duten hezkuntza-erakundeak praktika-zentro gisa onartu beharko dira, bai eta ikasleen orientazioaren eta tutoretzaren ardura izango duten tutoreak ere.\nAplikatzekoa da baita ere 592/2014 Errege Dekretua, azaroaren 18koa, unibertsitate-ikasleen kanpoko jarduera akademikoak arautzen dituena. Errege Dekretu horrek Goi Hezkuntzako Europar Eremua eraikitzeko prozesua dela-eta eratutako unibertsitate-irakaskuntza ofizialen antolamendu berriari erantzuten dio, eta indarreko legedian aurreikusitako alderdi batzuk garatu, zehaztu eta argitzen ditu, esaterako, honako hauek: praktiken helburuak, erakunde laguntzaileak eta hartzaileak, betekizunak, tutoretzak eta hezkuntza-alorreko lankidetza-hitzarmenen edukiak. Gainera, arautegi horrekin praktiketako ikasleak administrazio publikoetan eta enpresa pribatuetan sartzea sustatu nahi da, etorkizuneko profesionalen enplegagarritasuna bultzatuz, haien ekimen-gaitasuna, sormena eta berrikuntza sustatuz eta ezagutzaren gizartean oinarritutako eraldaketa ekonomikoarekiko konpromisoari erantzuna emanez.\nEuskal Autonomia Erkidegoan, Eusko Jaurlaritzako Hezkuntza Sailak Heziberri 2020 plana onartu du, hezkuntzari eta prestakuntzari dagokienez 2020rako Europako esparruak ezarritako berrikuntza eta garapenerako ildo estrategikoak elkartzeko asmoari gure testuinguru eta inguruneko berezko hezkuntza-erronkekin erantzuten diona, eta zeinaren xedea baita kalitatezko euskal hezkuntza-sistema bat lortzea, ekitatetik abiatu eta bikaintasunerantz joko duena. Era berean, honako dekretu hauek onartu ditu: 236/2015 Dekretua, abenduaren 22koa, Oinarrizko Hezkuntzaren curriculuma zehaztu eta Euskal Autonomia Erkidegoan ezartzen duena; 237/2015 Dekretua, abenduaren 22koa, Haur Hezkuntzako curriculuma zehaztu eta Euskal Autonomia Erkidegoan ezartzekoa; eta, 127/2016 Dekretua, irailaren 6koa, Batxilergoko curriculuma zehaztu eta Euskal Autonomia Erkidegoan ezartzekoa. Horietan adierazten denez, euskal hezkuntza-sistemako irakasleek konpetentzien profil egokia eduki behar dute, ezin hobeto ekin ahal izateko beren egitekoei; gainera, profil horren zenbait alderdi zehazten dira.\nHalaber, adierazten da hezkuntzak pertsonen garapen integrala lortzen laguntzen duela, alde batera utziz sexuaren araberako estereotipoak eta rolak, bai eta bereizkeria mota oro ere, generoaren eraginik gabeko orientazio akademikoa eta profesionala bermatuz, eta, helburu horrekin, ikastetxeek emakumeen eta gizonen benetako berdintasuna bultzatuko dutela alor guztietan: curriculuma, antolaketa eta abar. Beraz, Emakumeen eta Gizonen Berdintasunerako otsailaren 28ko 4/2005 Legearen IV. kapituluan xedatzen dena aplikatuz, arau hau egitean eta aplikatzean modu aktiboan izango da kontuan emakumeen eta gizonen berdintasunaren helburua.\nHezkuntza Sailak badaki zein garrantzitsua den hasierako prestakuntza zorrotza eta kalitate handikoa eskaintzea etorkizunean irakasle izango direnei, euskal hezkuntza-sistemaren funtzionamendu egokia eta kalitatea bermatzeko. Horregatik bultzatu nahi ditu, hain zuzen ere, jardunbide egokiak dituzten hezkuntza-zentroen parte-hartzea eta hezkuntza-berrikuntza eta -esperimentazioarekin konprometitutako irakasle eskarmentudunen lankidetza. Horrez gain, egiteko horri merezi duen aintzatespena eman nahi dio.\nHorren guztiaren ondorioz, nahitaezko txostenak emanda eta Emakumeen eta Gizonen Berdintasunerako otsailaren 18ko 4/2005 Legeak ezarritako derrigorrezko izapideak egin ondoren, Euskadiko Aholku Batzorde Juridikoarekin bat etorriz, Hezkuntzako sailburuak proposatuta, eta Gobernu Kontseiluak 2018ko martxoaren 6an egindako bilkuran eztabaidatu eta onartu ondoren, honako hau\n1.– Dekretu honen xedea da Euskal Autonomia Erkidegoan funts publikoz finantzatutako unibertsitatez kanpoko irakaskuntzak ematen dituzten ikastetxeetan unibertsitate-titulazio hauen practicuma egiteko betekizunak ezartzea: Haur Hezkuntzako Gradua, Lehen Hezkuntzako Gradua eta Derrigorrezko Bigarren Hezkuntzako eta Batxilergoko, Lanbide Heziketako eta Hizkuntzen Irakaskuntzako irakasle izateko gaitzen duen masterra, baita, lanbide-heziketako irakaskuntzan aritzeko eskatzen den prestakuntza pedagogikoa eta didaktikoa lortzeko, titulazioa dela-eta masterreko ikasketak egin ezin dituzten pertsonentzako prestakuntza baliokidearen practicumari dagozkionak ere.\n2.– Halaber, dekretu honen xedea da, baita ere, praktiketako prestakuntza-zentroak onartzeko eta praktikak egingo dituzten ikasleen irakasle tutoreak egiaztatzeko betekizunak ezartzea.\nDekretu honetako xedapenak honako hauei aplikatuko zaizkie:\na) Funts publikoz finantzatutako Euskal Autonomia Erkidegoko ikastetxe publiko nahiz itunpeko pribatuei, heziketa berezikoak barne; hain zuzen ere, erregimen orokorreko –Haur Hezkuntza, Lehen Hezkuntza, Derrigorrezko Bigarren Hezkuntza, Batxilergoa, Lanbide Heziketa– eta erregimen bereziko ikasketen edo helduen hezkuntzako irakaskuntzan aritzen direnei.\nb) Aurreko idatzi-zatian adierazitako ikastetxeetan lanean aritzen diren irakasleei.\nc) Irakasle izateko gaitzen duten tituluak lortzera bideratutako unibertsitate-irakaskuntzen practicuma egiten ari diren ikasleei.\n– Haur Hezkuntzako Gradua.\n– Lehen Hezkuntzako Gradua.\n– Derrigorrezko Bigarren Hezkuntzako eta Batxilergoko, Lanbide Heziketako eta Hizkuntzen Irakaskuntzako Irakasleak Prestatzeko Unibertsitate Masterra.\n– Titulazioa dela-eta masterreko ikasketak egin ezin dituzten pertsonentzako prestakuntza baliokideko unibertsitate-ikastaroa, lanbide-heziketako irakaskuntzan aritzeko eskatzen den prestakuntza pedagogikoa eta didaktikoa lortzeko dena.\n3. artikulua.– Practicumeko ikasleak.\n1.– Dekretu honen ondorioetarako, practicumeko ikasletzat hartuko dira aipatu unibertsitate-tituluetan eta prestakuntzan matrikulatutako ikasleak –hezkuntza-alorrean eskumena duen sailari jakinarazi eta 1/1996 Lege Organikoaren 13.5 artikuluan aipatzen den ziurtagiria lortzeko onespena eman eta gero– practicuma egiteko lankidetza-hitzarmen bat izenpetu duen unibertsitate batek praktiketako prestakuntzako ikastetxe bati esleituak.\n2.– Ikasleek eskubide hauek izango dituzte prestakuntza-zentroan praktikak egiten ari diren bitartean:\na) prestakuntza-zentroan esleitu dieten irakasle tutorearen tutoretza jasotzekoa.\nb) Unibertsitateak ezarritako irizpideen araberako ebaluazioa izatekoa.\nc) Informazioa eskuratzeko, ebaluaziorako eta praktikak egiteko behar dituzten baliabideak izatekoa.\nd) Sexuagatik bereizkeriarik ez jasatekoa eta desberdintasunean begirunez tratatua izatekoa.\n3.– Era berean, honako hauek izango dira ikasleen betebeharrak:\na) Unibertsitateak praktiken inguruan ezarritako arauak betetzea.\nb) Praktiken eta praktiken barruan adostutako jardueren prestakuntza-proiektua ezagutzea eta betetzea, prestakuntza-zentroko praktiketako irakasle tutorearen argibideei jarraituz, eta unibertsitateko tutorearen gainbegiratupean.\nc) Adostutako datan dagokion prestakuntza-zentroan praktiketan hastea, prestakuntza-proiektuan aurreikusitako ordutegia betetzea eta prestakuntza-zentroaren funtzionamendu- eta antolaketa-arauak errespetatzea.\nd) Praktiketako prestakuntza-zentroaren barneko informazioa isilpean gordetzea, bai praktikek dirauten bitartean, bai ondoren.\ne) Une oro, errespetuz jokatzea prestakuntza-zentroarekin, bertako irakasleekin, ikasleekin eta haien familiekin.\n4. artikulua.– Praktiketako prestakuntza-zentroak.\n1.– Hezkuntza-alorrean eskumena duen sailak praktiketako prestakuntza-zentro gisa onartutako zentroetan bakarrik egin ahalko da practicuma.\n2.– Hauek dira praktiketako prestakuntza-zentro gisa onartzeko betekizunak:\na) Irakaskuntza hauetakoren bat ematea: Haur Hezkuntza, Lehen Hezkuntza, Derrigorrezko Bigarren Hezkuntza, Batxilergoa, Lanbide Heziketa, erregimen bereziko ikasketak edo helduen hezkuntzako irakaskuntza.\nb) Ordezkaritza Organo Gorenaren onespena izatea, zentro publikoen kasuan, edo eskola-kontseiluarena, itunpeko ikastetxe pribatuen kasuan, betiere ikastetxeko zuzendaritzak proposatzen badu eta irakasleen klaustroak dioena kontuan hartuta.\nc) Praktiketako irakasle tutore gisa egiaztatuak izan daitezkeen irakasleak izatea.\n3.– Ofizioz onartuko dira praktiketako prestakuntza-zentro gisa hezkuntza-alorrean eskumena duen sailak sustatutako edo bultzatutako berrikuntza-proiektuak eta jarduketa metodologikoak garatzen dituzten zentroak, baita euskal hezkuntza-sistemaren kalitate eta bikaintasunaren erakunde-helburuak lortzen laguntzen duten ikastetxe-sareetan eta kalitate-esperientzietan integratutako zentroak ere, betiere aurreko zenbakian ezarritako eskakizunak betetzen badituzte.\n4.– Ikastetxeak praktiketako prestakuntza-zentro izateko onartzeak esan nahi du jardun horretan irauteko asmoa dutela. Dena den, honako kasu hauetan praktiketako prestakuntza-zentro onartu izateari utziko diote:\na) Zentro onartu izateko betekizunen bat betetzeari uzten badiote.\nb) Praktikak egiten diren bitartean dauden betebeharrak eta konpromisoak betetzeari uzten badiote.\nc) Praktiketako prestakuntza-zentro onartu izateari ukoa behar bezala justifikatu eta organo eskudunari bidaltzen badiote. Uko egiteak ez du ondoriorik izango ikasturtea amaitzen den arte eta, nolanahi ere, ikastetxeak hartutako ikasleen praktikaldia amaitzen den arte.\n5.– Praktiketako prestakuntza-zentroek ez dute diru-kopururik jasoko bertako instalazioetan egiten diren praktiketako jarduerak konpentsatzeko.\n5. artikulua.– Praktiketako ikasleen irakasle tutoreak.\n1.– Praktiketako irakasle tutore dira praktiketako prestakuntza emateko onartuta dauden zentroetan lanean ari diren irakasleak, baldin eta orientazioko eta tutoretzako ekintzak egiten badizkiete haiei esleitutako graduko edo masterreko unibertsitate-tituluarekin erlazionatutako practicuma egiten ari diren ikasleei.\n2.– Hauek dira praktiketako prestakuntzako irakasle tutore izateko egiaztagiria jasotzeko betekizunak:\na) Zentro publikoa bada, gutxienez hiru urteko antzinatasuna izatea irakaskuntza publikoan, eta praktiketako prestakuntza-zentroan, gutxienez, ikasturte oso batean aritu izana. Itunpeko ikastetxe pribatuen kasuan, praktiketako irakasle tutore izan daitezke gutxienez hiru ikasturte osotan irakasle aritu direla eta praktiketako prestakuntza-ikastetxean gutxienez ikasturte oso batean lanean aritu direla egiaztatzen dutenak.\nb) Onartutako prestakuntza-zentroan praktiketako tutore izan nahi duen hezkuntza-etapan lanean aritzea, eta ikasturte amaierara arte bertan lanean aritzeko konpromisoa hartzea.\nc) Praktiketako tutore izan nahi den ikastetxeko zuzendariaren aldeko txostena izatea; txosten guztiak egiteko irizpide objektibo eta komun batzuk jarraitu behar dira. Horretarako, lehentasunezko irizpidetzat hartuko dira hauek: ikastetxean behin betiko lanpostua izatea, zentro publikoen kasuan, edo, bestela, kontratu finkoa izatea, itunpeko zentro pribatuen kasuan; ikasleen tutore lanetan esperientzia izatea; tutoretzaren eremuko irakasleen prestakuntza-jarduerak eginda izatea; eta berdintasunaren eta hezkidetzaren arloan gutxieneko trebakuntza izatea.\nd) Hezkuntza-alorrean eskumena duen sailak unibertsitateekin koordinatuta praktiketako ikasleen tutoretza-lanetan aritzera bideratutako prestakuntza-jarduerak egiteko konpromisoa hartzea.\n3.– Ikasturte batean, oro har, gehienez ere practicuma egiten ari diren bi ikasle izango ditu tutore bakoitzak. Hezkuntza-alorrean eskumena duen sailak salbuespenak aurreikusi ahalko ditu hori justifikatzen duen proiektu estrategiko bat baldin badago.\n4.– Honako hauek dira praktiketako tutorearen egitekoak:\na) Ikastetxeko praktiken koordinatzailearekin eta unibertsitatean praktiken ardura duenarekin elkarlanean aritzea, bi erakunde horien artean egin behar den lana koordinatzeko, eta praktiketako ikasleei behar bezalako harrera egingo zaiela ziurtatzea, ikasturtean zehar ezartzen diren aldietan.\nb) Practicumean egin beharreko zereginen inguruan ikasleen autonomia eta erantzukizun-sena bultzatzea.\nc) Hezkuntzaren arloko kultura profesionala sustatzea, hezkuntza berriztatzea eta irakasle-funtzioaren balio gisa erantzukizun eta konpromisoa defendatuko dituena.\nd) Tutoretzapean duen praktiketako ikasleak egin behar dituen jarduera hezigarri orokorrak ikuskatzea.\ne) Ikasleek egin beharreko praktiketako plan orokorraren barruan berariazko jarduera hezigarriak proposatzea.\nf) Ikasgela-praktikak egiten diren bitartean ikasleari laguntzea eta harekin egotea, kasu bakoitzean erabakiz ikasleak bere zeregina egiteko zer autonomia-maila behar duen.\ng) Praktiken prestakuntza-prozesua ebaluatzea, ikasleari bere jardunaren ahulgune eta indarguneak jakinaraziz, betiere jardun hori hobetze aldera.\nh) Praktiketako ikaslearen esku jartzea agintzen zaizkion jarduera hezigarriak prestatzeko ikastetxeak dituen baliabideak, bereziki arloko programazioak edo didaktika saileko materiala.\ni) azken txostena egitea praktiketako ikasleek lortutako konpetentziak ebaluatzeko, tituluaren memoria egiaztatuak onartutako ebaluazio-ereduaren arabera.\n5.– Praktiketako tutore egiaztatu izateari uzteko arrazoiak hauek dira:\na) Egiaztapena izateko betekizunen bat betetzeari uztea.\nb) Praktikak egiten diren bitartean dauden betebeharrak eta konpromisoak ez betetzea.\nc) Praktiketako tutore izateko egiaztagiriari modu arrazoituan uko egitea. Uko egite horrek ez du ondoriorik izango ikasturtea amaitzen den arte eta, nolanahi ere, praktiketako tutoreak hartutako ikasleen praktikaldia amaitzen den arte.\n6. artikulua.– Praktiketako koordinatzailea.\n1.– Praktiketako koordinatzaile bat eduki behar du praktiketako prestakuntza-zentro bakoitzak. Haren ardura izango da praktikak behar bezala egiten ari direla zaintzea. Ikastetxeko zuzendaria izango da praktiketako koordinatzailea; zeregin hori, hala badagokio, ikasketaburuari eskuordetu diezaioke. Ikastetxe batean praktiketako bi ikasle edo hori baino gutxiago badaude, irakasle tutoreetako bat izango da koordinatzailea.\n2.– Honako hauek dira praktiketako koordinatzailearen egitekoak:\na) praktikak koordinatzea, horien garapena zaintzea eta gai horren inguruan hezkuntza-alorrean eskumena duen sailak eskatzen dion informazioa bidaltzea.\nb) Ikasle bakoitzaren practicumaren tutoretza horretarako egiaztatutako irakasleetako bati esleitzea. Zeregin hori emateko, kontuan hartuko da irakasleak prest dauden zeregin hori hartzeko, zer esperientzia profesional duten eta irakasleen prestakuntzan zer esperientzia duten.\nc) Praktiketako ikasleek ikastetxean egiten duten egonaldia erraztea eta egiten ari diren praktiken inguruan behar duten informazioa ematea.\nd) Ikasle bakoitzarentzako programa indibidualizatu bat zehazten laguntzea; unibertsitateko erreferenteekin koordinatuta egingo da lan hori.\ne) Unibertsitateko erreferenteekin lankidetzan aritzea, bi erakundeetan egin beharreko lana koordinatzeko.\nf) Praktiketako ikasleen prestakuntza-prozesuan tutore bakoitzak zer eginkizun duen zehaztea.\ng) Praktiketako ikasleen espazioak eta ordutegiak antolatzea.\nh) Unibertsitatean praktiken ardura dutenek praktiketako ikasleen tutoreekin egin beharreko bileren egutegia prestatzea.\ni) Praktikak hastean ikasleei harrera egin eta laguntzea.\nj) Praktiketako ikasleei ikastetxearen hezkuntza- eta curriculum-proiektua eta ikastetxearen kudeaketa eta antolaketa azaltzea, eta praktikak egiteko behar dituzten dokumentuak ematea.\nk) Praktiketako ikasleei ikastetxearen gizarte- eta hezkuntza-testuinguruaren berri ematea.\nl) Praktiketako ikasleek ikastetxearen bizitza instituzionalean parte har dezaten laguntzea: klaustroan, sailetan, batzordeetan eta tutoretzetan, besteak beste.\nm) Praktiketako ikasleen eskura jartzea praktikak hobeto egiten laguntzeko ikastetxeak dituen baliabideak.\n7. artikulua.– Funts publikoz finantzatutako ikastetxeetan praktikak egitea.\n1.– Funts publikoz finantzatutako praktiketako prestakuntza-zentroetan egiten diren praktikak honako hauetan ezarritakoaren arabera garatuko dira: indarrean dagoen araudian, dekretu honetan, eta hezkuntza-alorrean eskumena duen sailak eta 1. artikuluan zehaztutako titulazioak ematen dituzten unibertsitateek izenpetutako lankidetza-hitzarmenen esparruan.\n2.– Hezkuntza-alorrean eskumena duen sailak unibertsitateek egindako eskarira egokituko du prestakuntza-eskaintza, betiere onartutako prestakuntza-ikastetxeen zerrenda eta etapa eta espezialitate desberdinetarako egiaztatutako irakasle tutoreen zerrenda aintzat hartuta.\n3.– Ikasle bakoitzak practicumean egin beharreko jardueren plangintza programa indibidualizatu bati jarraituz egingo da; programa hori elkarrekin landuko dute unibertsitate-erreferenteek eta ikastetxe bakoitzeko praktiketako koordinatzaileak.\n4.– Ikastetxeko praktika-koordinatzaileak talde-lana eta elkarlana sustatuko ditu praktiketako prestakuntza-zentro berari esleitutako praktiketako ikasleen artean, bai eta praktiketako irakasle tutoreen eta practicumeko unibertsitate-irakasleen artean ere.\n5.– Zuzendaritza-taldeak praktiketako ikasleei prestakuntza egokia ematen zaiela zaindu behar du; prestakuntza horretan honako hauek sartuko dira: emakumeen eta gizonen arteko berdintasun-printzipioa, metodologia berritzaileak, informazioaren eta komunikazioaren teknologiak, euskararen kalitatezko erabilera eta atzerriko hizkuntzen erabilera.\n6.– Praktiketako ikasleek ezingo dituzte irakasle tutoreari dagozkion irakaskuntza-jarduerak egin, eta kolaboratzaile gisa hartu behar dira hezkuntza-jardueretan.\n7.– Unibertsitateko ikasleek ikastetxeetan egingo dituzten egonaldiek ez dakarkiote inolako lotura edo lan-harremanik hezkuntza-alorrean eskumena duen sailari, eta ez dute inolako ordainsaririk jasoko.\n8.– Practicumeko ikasleek haien zeregina eta ondoriozko ardurak aurrera eramateko behar dituzten aseguruak izango dituztela bermatu beharko dute unibertsitateek, kontuan hartuz, betiere, unibertsitateko ikasleak direla.\n9.– Unibertsitateek baimena eskatuko diete praktiketako ikasleei Adingabeen Babes Juridikoari buruzko urtarrilaren 15eko 1/1996 Lege Organikoaren 13.5 artikuluan aipatzen den ziurtagiria lortzeko beharrezko diren datu-baseak kontsultatzeko. Kontratatutako pertsonalak sexu-askatasun eta sexu-ukigabetasunaren aurkako delituren batengatik ez duela epai irmo bidezko zigorrik jaso egiaztatzeari buruzkoa da artikulu hori, eta Kode Zibila eta Prozedura Zibilaren Legea aldatzen du partzialki.\n10.– Praktiketako prestakuntza-zentroek eta unibertsitateek praktiketan gertatzen diren gorabehera nabarmenen berri emango diote dagokion Hezkuntzako lurralde-ordezkaritzari.\n8. artikulua.– Funts publikoz finantzatutako ikastetxeetan practicuma egitearekin erlazionatutako jarduketak.\n1.– Hitzarmena izenpetu duten Euskal Unibertsitate Sistemako unibertsitateek practicumaren garapenarekin erlazionatutako jarduketa hauek egingo dituzte:\na) Ikasturte bakoitzean practicuma egin behar duten matrikulatutako ikasleen zerrenda bidali hezkuntza-berriztatzearen alorrean eskumena duen zuzendaritzari; ikasle bakoitzeko, zehaztu beharko dute ikasleari esleituko zaion irakasle tutoreak zer etapa edo espezialitatekoa izan behar duen eta praktikak zer lurraldetan egitea gustatuko litzaiokeen. Zerrendaren amaieran, adierazi beharko da guztiengandik lortu dela, haien onespenarekin, Adingabeen Babes Juridikoari buruzko urtarrilaren 15eko 1/1996 Lege Organikoaren 13.5 artikuluan aipatzen den ziurtagiria, eta guztiek betetzen dituztela adingabeekin ohiko harremana izatea dakarten jarduerak burutzeko betekizunak.\nb) Practicumaren plangintza orokorra egin eta, hezkuntza-alorrean eskumena duen sailarekin batera, ikastetxeetan praktikak egiteko egutegia eta ordutegia zehaztu.\nc) Prestakuntza-proiektua egin eta praktiketako irakasle tutoreei eta koordinatzaileari eman; prestakuntza-proiektuan zehaztu behar da zer konpetentzia lortu nahi diren, ikasketaren helburuak zein diren, zer ebaluazio-irizpide erabiliko diren, kalifikazioan nola hartuko duten parte, eta unibertsitateko tutoreek eta ikasleek zer ardura eta konpromiso dituzten. Prestakuntza-proiektu hori programa indibidualizatu batean zehaztuko da, eta ikastetxearekin koordinatuta egingo da.\nd) Practicumeko ikasleei praktiketako prestakuntza-zentro gisa onartutakoen artetik zein ikastetxe dagokien erabaki.\ne) Hezkuntza-berriztatzearen alorrean eskumena duen zuzendaritzari edo haren eginkizunak esleituta dituenari txosten bat bidali ikasturtearen amaieran, uztailaren 1a baino lehen; txosten horretan jaso behar da praktiketako ikasleak hartu dituzten prestakuntza-zentroen zerrenda, eta hau zehaztu behar da prestakuntza-zentro bakoitzeko: ikastetxeko praktiketako koordinatzailea zein izan den, praktiketako ikasle bakoitzaren tutorea zein izan den, praktikak zer etapa edo espezialitatetakoak izan diren, eta irakasle tutoreek egindako lanak balorazio positiboa edo negatiboa izan duen tutoretza jaso duten ikasleen aldetik. Txosten horretan, zer gorabehera izan den ere jaso behar da, bai eta nola konpondu diren eta hurrengo ikasturterako zer hobekuntza-proposamen egiten den ere.\nf) Prestakuntza-zentroei eta haietako praktiketako irakasle tutoreei eta koordinatzaileei unibertsitateko hainbat zerbitzu erabiltzeko erraztasunak eman behar zaizkie, unibertsitate bakoitzak eta hezkuntza-alorrean eskumena duen sailak izenpetutako hitzarmenean ezarritakoaren arabera.\ng) Unibertsitatearen eta praktiketako prestakuntza-zentroen arteko ikerketako eta hezkuntza berriztatzeko proiektuak sustatu, eta praktiketako irakasle tutoreak unibertsitateko sail eta zentroekin batera ikerketa-proiektuetan aritu daitezen bultzatu.\n2.– Hezkuntza-alorrean eskumena duen sailak jarduera hauek egingo ditu:\na) Praktiketako prestakuntza-zentroak onartu eta praktiketako irakasle tutoreak egiaztatu.\nb) Dagokien unibertsitateei, praktikaldiak egingo diren ikasturtea hasi aurreko ekainean, izendatutako prestakuntza-zentroen eta egiaztatutako irakasle tutoreen zerrenda eman, unibertsitateek beren ikasleak praktiketako prestakuntza-zentro onartuetan egokitu ditzaten.\nc) Practicum-prozesuetan sartuta dauden fakultate eta eskolekin lankidetzan, berariazko prestakuntza-jarduerak sustatu unibertsitatez kanpoko irakaskuntzetako irakasleentzat, eta sailak antolatzen dituen prestakuntza-ekintza batzuk nagusiki praktiketako irakasle tutoreentzat izango direla bermatu.\n3.– Euskal Unibertsitate Sistemako unibertsitateek eta hezkuntza-alorrean eskumena duen sailak ekintza hauek egingo dituzte elkarrekin:\na) Practicuma antolatzen eta egiten elkarlanean aritu.\nb) Practicumaren egutegia elkarrekin egin.\nc) Practicuma hobetzeko tresnak eta proposamenak lantzeko lan egin.\n9. artikulua.– Euskal Autonomia Erkidegotik kanpoko unibertsitateekin lankidetzan aritzea.\nIrakasle izateko gaitzen duten irakaskuntzak estatu espainiarrean –baina Euskal Autonomia Erkidegotik kanpo– kokatuta dauden unibertsitateetan egiten dituzten ikasleek, baldin eta Euskal Autonomia Erkidegoan erroldatuta badaude, Euskadiko hezkuntza-sistemak praktiketako prestakuntza-zentro gisa onartutako prestakuntza-zentroetan egin ahalko dituzte praktikak. Horretarako, ezinbestekoa da lankidetza-hitzarmen bat sinatzea Eusko Jaurlaritzan hezkuntza-alorrean eskumena duen sailak eta dena delako unibertsitateak.\n10. artikulua.– Praktiketako prestakuntza-zentroen onarpenerako eskabideak.\n1.– Hurrengo ikasturterako prestakuntza-zentro bezala onartuak izan nahi duten ikastetxeek eskabidea aurkeztuko dute –gainerako agiriekin batera eta I. eranskinaren arabera– hezkuntza-alorrean eskumena duen sailaren lurralde-ordezkaritzetan, edo zuzenbidean onartutako beste edozein bide erabilita. Eskaera egiteko epea hurrengo ikasturtea hasi aurreko apirilaren lehenengo egun baliodunean hasi eta maiatzaren 31n edo hurrengo egun baliodunean amaituko da.\n2.– Eskaerarekin batera agiri hauek aurkeztu beharko dira:\na) Ordezkaritza Organo Gorenaren edo eskola-kontseiluaren onespena justifikatzeko agiria, kasu bakoitzean dagokionaren arabera.\nb) Ikastetxearen txostena adieraziz, batetik, practicumeko zenbat ikasle har ditzakeen, praktikak zer etapa eta alorretan edo gaietan egin ahal izango diren, proposatutako praktiketako irakasle tutoreen eta koordinatzaileen zerrenda, betiere egiaztatuta irakasle tutore eta koordinatzaile izateko dekretu honetan eskatutako betekizunak betetzen dituztela. Bestetik, zehaztuko da practicumeko ikasleei zuzendutako lan-plana, non honako hauek jasoko baitira: ikastetxearen ezaugarriak, ikastetxearen harrera-plana eta baliabide didaktikoak eta materialak, ikastetxeak metodologia berritzaileetan eta hezkuntza-proiektuetan duen inplikazioa.\n3.– Praktiketako prestakuntza-zentro bezala onartutako ikastetxeek urte bakoitzeko maiatzaren 31ra arte dute hezkuntza-alorrean eskumena duen sailaren lurralde-ordezkaritzei adierazteko ikastetxeak zer baliabide dituen, hau da: practicumeko zenbat ikasle har ditzaketen, zer irakasle tutore proposatzen dituzten, etapak eta espezialitateak adierazita, eta praktiketako koordinatzailea nor izango den. (II.eranskina)\n11. artikulua.– Organo eskuduna.\nHezkuntza-berriztatzearen alorrean eskumena duen zuzendaritzari dagokio praktiketako prestakuntza-zentroak onartzeko eta zentro horietako irakasle tutoreak egiaztatzeko prozeduraren kudeaketa, bai eta onarpenaren edo egiaztapenaren iraungitzearena edo amaitzearena ere.\n12. artikulua.– Praktiketako zentroak izendatzeko prozeduraren ebazpena.\n1.– Jasotako eskabideak aztertu eta ikastetxe eskatzaileak eta proposatutako irakasle tutoreek betekizunak betetzen dituztela egiaztatu ondoren, hezkuntza berriztatzeko lurralde-zerbitzuek praktika-zentroak onartzeko proposamena egin eta hezkuntza-berriztatzearen alorrean eskumena duen zuzendaritzari helaraziko dio.\n2.– Hezkuntza berriztatzeko lurralde-zerbitzuek egindako proposamena ikusi ondoren, hezkuntza- berriztatzearen alorrean eskumena duen zuzendaritzak ebazpena emango du, eskabideak aurkezteko epea amaitu eta sei hilabeteko epean.\n3.– Ebazpena lurralde-ordezkaritzetako iragarki-tauletan argitaratuko da, eta dagokion hitzarmena izenpetu duten unibertsitateei bidaliko zaie, jakinaren gainean egon daitezen.\n4.– Ebazpenean alderdi hauek jaso behar dira: ikasturterako onartu diren prestakuntza-zentroen zerrenda, ikastetxe bakoitzean practicumeko zenbat ikasle hartuko diren adierazita; onartutako irakasle tutore egiaztatuak eta ikastetxeko praktiketako koordinatzailea nor diren, eta baztertutako eskaeren zerrenda, arrazoia zehaztuz.\n5.– Lehenengo zenbakian aurreikusitako epe horretan jakinarazpenik eman ezean, eskabideak baietsi egin direla ulertu ahal izango da, Administrazio Publikoen Administrazio Prozedura Erkidearen urriaren 1eko 39/2015 Legearen 24.2. artikuluan ezarritako ondorioetarako.\n13. artikulua.– Funts publikoz finantzatutako ikastetxeetan egiten diren praktiken jarraipen-batzordeak.\n1.– Irakaskuntzan aritzeko gaitzen duten titulazioak lortzeko ikasketak egiten dituzten unibertsitate-ikasleek prestakuntza-zentro gisa onartutako zentroetan egindako praktikak ebaluatu eta haien jarraipena egiteko, batzorde misto bat eratuko da, bi sexuen ordezkaritza orekatua izango duena gutxienez % 40an, non honako hauek parte hartuko baitute: hezkuntza-administrazioak, prestakuntza-zentro gisa onartutako zentroek eta hezkuntza-alorrean eskumena duen sailarekin hitzarmena izenpetu duten unibertsitateek.\n2.– Honako hauek dira jarraipen-batzordearen egitekoak: ikasturte bakoitzean prestakuntza-zentroetan egiten diren praktiken garapena ebaluatzea, onartutako prestakuntza-zentroen eta egiaztatutako tutoreen eskaintzaren eta praktiketako ikasleen demandaren arteko erlazioa aztertzea, eta praktiken garapena hobetzeko neurriak proposatzea, praktiketako ikasleek zein prestakuntza-zentroek ahalik eta aprobetxamendu gehien lor dezaten.\n3.– Honako hauek izango dira Jarraipen Batzordeko kideak:\na) Hezkuntza-berriztatzearen alorrean eskumena duen zuzendaria, edo hark eskuordetzen duena, zeina batzordeburu izango baita.\nb) Ikastetxeen zuzendaria edo hark eskuordetzen duena.\nc) Ikuskatzailetza Orokorraren ordezkari bat.\nd) Prestakuntza-zentro izendatutako zentroen bi ordezkari.\ne) Euskal unibertsitate-sistemako unibertsitate bakoitzeko ordezkari bat eta hezkuntza-administrazioak practicuma egiteko hitzarmena izenpetu duten gainerako unibertsitateen ordezkari bat.\nf) Hezkuntza-alorrean eskumena duen sailean irakasleak prestatzeko ardura duen pertsona, zeina batzordeko idazkari izango baita.\n14. artikulua.– Aintzatespenak.\n1.– Hezkuntza-alorrean eskumena duen sailak practicuma egiteko onartutako ikastetxeak «praktiketako ikasleen prestakuntzarako zentrotzat» joko dira, unibertsitateko ikasleen praktiketako prestakuntzaren alorrean unibertsitate bakoitzarekin egindako lankidetza-lanarengatik aldeko balorazioa jaso ondoren, eta, beraz, aipamen hori jakitera eman ahalko dute, ingurune digitalean zein analogikoan.\n2.– Hezkuntza-alorrean eskumena duen sailak ebaluazio positiboa izan duten praktiketako koordinatzaile edo irakasle tutoreen lana merezimendu profesional gisa aitortuko du lehiaketa eta merezimendu-deialdietan eta haien lanbide-sustapenean. Beraz, ikasturte bakoitzaren amaieran 10 prestakuntza-ordu aitortuko zaizkie praktiketako irakasle tutoreei, eta hori merezimendu-baremoan 0,10 puntu izatearen baliokidea da. Praktiketako koordinatzaileari, berriz, 30 ordu aitortuko zaizkio prestakuntza- eta hobekuntza-jarduera gainditu gisa.\n3.– Unibertsitate bakoitzak, hezkuntza-alorrean eskumena duen sailarekin izenpetzen duen hitzarmenean, egin duten tutoretza- edo koordinazio-lana dela-eta praktiketako prestakuntza-zentroetako irakasleei eskainiko dizkien aintzatespenak sartuko ditu.\nIndargabetuta geratzen da Hezkuntza, Unibertsitate eta Ikerketako sailburuaren 2010eko uztailaren 26ko Agindua, baldintzak ezartzen dituena Derrigorrezko Bigarren Hezkuntzan eta Batxilergoan, Lanbide Heziketan eta Hizkuntza Ikasketetan irakasle izateko gaitzen duten master-tituluen practicumeko zentroak eta irakasle-tutoreak onartzeko, 2010-2011 ikasturterako.\nVitoria-Gasteizen, 2018ko martxoaren 6an.\nI. ERANSKINA 33/2018 DEKRETUA MARTXOAREN 6KOA.\nPRAKTIKETAKO PRESTAKUNTZA-ZENTRO IZATEKO ESKABIDEA.\n......................................................... jaunak/andreak, titulartasun ............................................... duen ...................................... ikastetxearen zuzendari naizenez,\nBetetzen ditugula praktiketako prestakuntza-zentro onartu izateko betekizunak, 2018ko martxoaren 6ko Dekretuan xedatutakoa betez. Agindu hori Hezkuntzako sailburuarena da, Euskal Autonomia Erkidegoko unibertsitatez kanpoko ikastetxeetan irakasle izateko gaitzen duten unibertsitate-ikasketen practicumari eta titulazioa dela-eta masterreko ikasketak egin ezin dituzten pertsonentzako prestakuntza baliokidearen practicumari buruzkoa.\nHorregatik, hau eskatzen dut:\n........../.......... ikasturtean, praktiketako prestakuntza-zentro onartu izanik, Haur Hezkuntzako Graduko, Lehen Hezkuntzako Graduko eta Derrigorrezko Bigarren Hezkuntzako eta Batxilergoko, Lanbide Heziketako eta Hizkuntzen Irakaskuntzako irakasle izateko gaitzen duen masterreko ikasleak praktiketan hartzea.\nHorretarako agiri hauek gehitzen ditugu:\n– Praktiketako irakasle tutoreen eta koordinatzailearen zerrenda; horiek guztiek betetzen dituzte agindu honek ezarritako betekizunak, eta zuzendaritzak proposatu ditu ............/.......... ikasturterako. (II.eranskina)\n– Ordezkaritza Organo Gorenaren (ikastetxe publikoen kasuan) edo eskola-kontseiluaren (itunpeko ikastetxe pribatuen kasuan) onarpen-agiria.\n– Praktiketako ikasleentzako lan-plana, dekretuaren 10.2.b) artikuluan ezarritakoaren arabera.\n– ................./............ ikasturtean ikastetxeak parte hartuko duen proiektuen eta programen zerrenda, dekretuaren 4.3 artikuluan jasotakoaren arabera.\n.............................(e)n, .............................(e)ko .....................(a)ren .............. (e)(a)n.\nIkastetxeko zuzendariaren sinadura\n....................ko Hezkuntzako lurralde-ordezkaria.\nII. ERANSKINA 33/2018 DEKRETUA MARTXOAREN 6KOA.\nIKASTETXEAK PROPOSATUTAKO IRAKASLEAK.\n1.– Praktiketako koordinatzailea.\n2.– Praktiketako irakasle tutoreak.\nAGINDUA, 2019ko otsailaren 20koa, Hezkuntzako sailburuarena, zeinaren bidez bosgarrenez aldatzen baita agindu hau: Euskal Autonomia Erkidegoko unibertsitatez kanpoko ikastetxe publikoetan egon daitezkeen aldi baterako irakasleen beharrak estaltzeko hautagaien…\nAGINDUA, 2018ko maiatzaren 22koa, Hezkuntzako sailburuarena, Ikasiker lankidetza–beketarako deialdia egiten duena 2018ko irailaren 1etik 2019ko irailaren 30era bitarteko aldirako.


About: Atzeraldi Handia\nAtzeraldi Handia 2008. urteaz geroztik mundu osoko ekonomiari eta bereziki herrialde garatuetakoari nabarmen eragiten ari zaion krisialdi ekonomikoa da, 1929ko Depresio Handiaz geroztik izan den larriena. Krisialdia eragingo zuen lehenengo gertakari nagusia 2007 urtean Ameriketako Estatu Batuetan izandako subprime hipoteken krisia izan zen, ondoren mundu osora zabaldu zena. Bereziki herrialde garatuetan izandako higiezinen burbuilaren leherketa dela eta, 2008 urtean krisia finantza sektore osora zabaldu zen. Berehala, krediturako bidea itxita, finantza krisiak ekonomia erreala jo eta atzerakada nabarmena izan zen mundu osoan. Atzerakadak enpresen gelditze eta itxierak ekarri eta milioika langile lanik gabe utzi zituen, gizarte sektore askotan pobrezia areagotuz eta beste ondorio sozioekono\nAtzeraldi Handia 2008. urteaz geroztik mundu osoko ekonomiari eta bereziki herrialde garatuetakoari nabarmen eragiten ari zaion krisialdi ekonomikoa da, 1929ko Depresio Handiaz geroztik izan den larriena. Krisialdia eragingo zuen lehenengo gertakari nagusia 2007 urtean Ameriketako Estatu Batuetan izandako subprime hipoteken krisia izan zen, ondoren mundu osora zabaldu zena. Bereziki herrialde garatuetan izandako higiezinen burbuilaren leherketa dela eta, 2008 urtean krisia finantza sektore osora zabaldu zen. Berehala, krediturako bidea itxita, finantza krisiak ekonomia erreala jo eta atzerakada nabarmena izan zen mundu osoan. Atzerakadak enpresen gelditze eta itxierak ekarri eta milioika langile lanik gabe utzi zituen, gizarte sektore askotan pobrezia areagotuz eta beste ondorio sozioekonomiko larriekin. Krisiak administrazio publikoak kinka larrian jarri zituen, kontsumo eta jarduera ekonomikoaren jaitsierak zerga-sarrerak murriztu egin zituelako, krisiak langabeziara eta pobreziara bultzaturiko pertsona eta familien aldeko gastu sozialerako beharrak igotzen ziren bitartean. Gobernuen defizit horiek zor publikoaren jaulkipen masiboekin estali ziren. 2009 eta 2010 urteetan zehar, atzerakada moteldu eta hazkunde-tasa positiboak, apalak betiere, itzuli arren, Europa eta Estatu Batuetako zor publikoaren krisiak, gastu eta inbertsio publikoen murrizketak ekarri, hazkundea deuseztatu eta atzerakada ekonomiko berri baten atarian jarri zituen herrialde garatuak. Krisialdiaren izaera sakonari buruz, kapitalismoak jasaten dituen aldikako krisia baino krisi estrukturala edo sistemikoa dela aipatu da ekonomialari zenbaiten aldetik eta gainditzeko ekonomia modu berriak jarri beharko direla martxan. (eu)\nAtzeraldi Handia 2008. urteaz geroztik mundu osoko ekonomiari eta bereziki herrialde garatuetakoari nabarmen eragiten ari zaion krisialdi ekonomikoa da, 1929ko Depresio Handiaz geroztik izan den larriena. Krisialdia eragingo zuen lehenengo gertakari nagusia 2007 urtean Ameriketako Estatu Batuetan izandako subprime hipoteken krisia izan zen, ondoren mundu osora zabaldu zena. Bereziki herrialde garatuetan izandako higiezinen burbuilaren leherketa dela eta, 2008 urtean krisia finantza sektore osora zabaldu zen. Berehala, krediturako bidea itxita, finantza krisiak ekonomia erreala jo eta atzerakada nabarmena izan zen mundu osoan. Atzerakadak enpresen gelditze eta itxierak ekarri eta milioika langile lanik gabe utzi zituen, gizarte sektore askotan pobrezia areagotuz eta beste ondorio sozioekono (eu)\nAtzeraldi Handia (eu)


Genero indarkeriaren aurrean "begiak zabaltzeko" eskatu du Nafarroako Gobernuak - Nafarroa - euskalerriairratia.eus\nGenero indarkeriaren aurrean "begiak zabaltzeko" eskatu du Nafarroako Gobernuak\nEuskalerria Irratia 2020-11-18 06:01\nNafarroako Gobernuak, Berdintasunerako Nafarroako Institutuaren bitartez, kanpaina bat jarri du abian, Emakumeen kontrako indarkeriaren aurkako egunaren karietara, 'Ireki begiak. Berdintasunean aurrera egiteak emakumeen aurkako indarkeria ezabatzen du' goiburupean.\nKanpainak herritar guztiei eskatzen die, modu sinbolikoan, genero indarkeriaren aurrean "begiak irekitzeko eta benda kentzeko"; hau da, eremu pertsonalean, familiarrean, sozialean eta lanekoan gertatzen diren eguneroko indarkeriak identifikatzeko eta horiek desagerrarazteko konpromisoa hartzeko.\nBeste helburu batzuen artean, pertsona bakoitzak bere portaera berrikus dezan eta bere egunerokotasunean berdintasunezko jarrerak eta jokabideak txertatzearen eta sustatzearen aldeko apustua egin dezan gonbidatzen du leloak.\nKanpaina zabaltzeko, webgune espezifiko bat jarri da martxan, material eta baliabideak biltzen dituena. Gainera, kanpainaren kartela Nafarroako Gobernuko departamentu eta zerbitzuen eta tokiko erakundeen artean banatuko da. Kanpaina foru erkidegoko egunkari, irrati eta tokiko aldizkarietan ere egongo da. Halaber, iragarki bat egin dute. Kanpainak 60.000 euroko aurrekontua izan du.\nKanpaina denboran irautea nahi dute; hala, material grafikoak eta ikus-entzunezkoak urte osoan zehar erabiliko dira enpresak, elkarteak eta gainerako gizarte eragileak sentsibilizatzeko tresna gisa.\nNafarroako Gobernuak adierazpen instituzionala aurkeztuko du asteazkenean, azaroak 25, emakumeen aurkako indarkeriaren adierazpen guztiak gaitzesteko eta indarkeria hori emakumeen bizitzatik ezabatzeko konpromisoa adierazteko. Egun horretan bertan, Nafarroako Berdintasunerako Institutuaren bitartez, indarkeria matxista gaitzesteko elkarretaratze isil batera deituko ditu herritarrak, Nafarroako Jauregiaren atarian.\nBeste urte batzuetan bezala, esku morearen ikurra eta Indarkeria matxista gehiagorik ez leloa duten olanak zintzilikatuko dituzte berriro Nafarroako Jauregiko balkoietan.\nGenero indarkeriaren biktima diren emakumeentzako arreta\nForu gobernuak azaldu duenez, INAIren bidez, genero indarkeriaren biktima diren emakumeei arreta integrala emateko talde sare bat du, eta aurten profil profesionalen kopurua handitu egin da.\n2019ko urtarriletik irailera bitartean 107 emakume eta 98 seme-alaba artatu ziren Nafarroako harrera baliabideetan (larrialdi-zentroa, harrera-etxea eta egoitza-pisuak). Aldi berean, aurten 90 emakume eta 82 seme-alaba artatu dituzte.


Alkorta: «Jokalarien proposamena izan zen Llorente fitxatzea»\nTalde zuri-gorriko kirol zuzendariak onartu du jokalaria etortzeko prest zegoela, baina klubean ez dela adostasunik egon. Garitanoren lanaren inguruan «uste osoa» du, eta kezka azaldu du inguruan bizi den «giro gaiztotuarekin». Baina ziur da aurrera aterako dela taldea.\nArrateko eta Urduñako igoerak ikuslerik gabe egingo dira Vueltan\nLehen etapa Arraten amaituko da, eta Urduña bi aldiz igoko dute txirrindulariek zazpigarren etapan.\nArnaud Demare izan da azkarrena esprintean\nLaugarren etapa irabazi du FDJkoak, hutsagatik. Peter Sagan eta Davide Ballerini izan dira bigarren eta hirugarren.\nLeherketak eta su gurutzatua Etnan\nCaicedok irabazi du sumendian, eta Almeida jarri da lider. Amildu egin dira Thomas eta Yates. Bilbao hirugarren jarri da nagusian\nBaikok biharko deitu ditu greban dauden pilotariak\nEnpresako langile guztiekin, berriz, egun bat geroago egingo du batzar informatiboa, etzi bertan.\nIrati Mitxelena jauzilari gazteak bikain amaitu du sasoia: urrezko bi domina, zilarrezko bat eta brontzezko beste bat irabazi ditu maila nagusiko eta 23 urtez azpiko Espainiako txapelketetan, luzera jauzian eta jauzi hirukoitzean.


Blogari umoretsuak probokatzen\nAsteburu batean Euskal Herria euskalduntzeko intentziorik ez daukate Tolosaldeko Euskararen Semaforoa (TES) blogaren sortzaileek. Aldarrikapena eta umorea ardatz, euskaldunok zirikatu nahi gaituzte, gure hizkuntz eskubideak beti present izateko.\nBlogaren sorreraren berri emateko Tolosaldeko semaforoak horrelako afixekin bete zituzten.Tolosaldeko Euskararen Semaforoa\nAurtengo udaberrian, blogean, Herri Urratserako deialdia egin zuten. Hala zuen albisteak izenburua: “Ertzain hauek ere Herri Urratsera joan beharko lukete”. Albiste (audioa zintzilikatu zuten) bisitatuenetakoa izan zen. Herri Urrats gertu zela, ertzainak kamioilari atzerritarrekin komunikatu ahal izateko hizkuntza askotarako telefono itzultzailearen berri eman zuten hedabideek. Besteak beste, katalana eta galegoa itzultzeko aukera zeukan tresnak, euskara ez. Herri Urratserako deialdia egiteko, ondoko istorioa prestatu zuten TESeko blogariek: Azkaineko kamioilaria Andoaingo kontrolean geratu du ertzainak. Garraiolaria euskaraz ari zaio eta ertzainak frantsesez esaten dio ez diola ulertzen.\nEuskararen aldeko aldarrikapena fresko eta labur egin nahi dute blogaren sortzaileek.\nEuskalgintzan ari dira lanean 2009an bloga sortu zuten lagunak. Ofizioz beraz, euskararen aldeko jardunean ari dira etengabe, eta afizioz ere, eremu horretan zerbait egitea pentsatu zuten. Oso bestelako dinamikak erabilita ordea: blog informatiboa, eztabaidarako, formaziorako eta elkar ezagutzeko gunea egin nahi zuten, batik bat Tolosaldeko (Gipuzkoa) edozein euskalduni interesa dakiokeena, baina “euskararen aldeko jardunean askotan eraikitzen den diskurtso zamatsutik aldendu nahi genuen”.\nAsmo horrekin semaforoaren kontua asmatu zuten. Alegia, bai beraien albisteak, bai beste edonondik hartutakoak, baita edozein erabiltzailek bidalitakoak kolore gorriarekin, horiarekin eta berdearekin izendatzen hasi ziren. Semaforoa gorrian jartzen bada esan nahi du albiste horrek ez diola batere onik egiten euskarari. Berdea jartzen bada onuragarria da eta horian geratuko da ez badakigu nola baloratu berria, edo eztabaidarako parada ematen badu.\nEuskaldunak zirikatzea da blogaren helburua, semaforoarena horretarako baliabide bat baino ez da. Euskaldunek euskara tarteko izan dituzten bizipenak jaso nahi dituzte, gertaera zehatzak. Galdera hauexek egin nahi dizkie euskaldunei: Zer gertatu zaizu? Ona ala txarra izan da zuretzako? Gertatutakoa ona bada blogaren bidez zabalduko dute. Txarra bada eskubide urraketa konpontzen saiatuko dira, nahiz eta badakiten, lehen esan bezala, asteburu batean Euskal Herria ez dela euskaldunduko.\nTelefono konpainien aferak ederki azaltzen du blogariek zer duten helburu. Euskaldunek telefono etxeekin izandako hizkuntza gatazkei buruzko post-a gai izarra izan zen, hau da, orain arteko bisitatuena. Blogariek ez dute uste haien ahaleginari esker telefono konpainiek euskaldunari euskaraz zerbitzua normal-normal ematea lortuko dutenik. Batetik, Eusko Jaurlaritza berak ere emaitza borobilik lortu ez duelako, hitzarmenak egin eta gero horiek gauzatzerik lortu ez duelako, eta bestetik, blogarien ustez euskaldunen masa kritiko digitalik ez dagoelako telefono konpainiei presio egiteko. “Horrek ez du esan nahi mundu hori eragin esparrutik kanpo utzi behar dugunik, baina gure xede taldea ez da Movistar, herritar xumea baizik. Alegia, herritarra hizkuntz eskubideen urraketaz ohartaraztea eta nolabait egoera horien aurka aktibatzea.\nIrratsaioa eta kalea\nBloga abian jarri zuten 2009ko garai hartan Tolosako Txolarre Irratian saioa ere egiten zuten. Irrati horrek etena egin du eta aurki berriro irratsaioarekin hastea espero dute. Tolosaldeko Euskararen Semaforoan argitaratutako albisteen errepasoa egingo dute astero, taldekoen arteko tertulia ere bai, eta Tolosaldean euskararen alorrean ari direnei elkarrizketak egiteko asmotan dira.\nHerritarra zirikatzea helburu, blogaz eta irratsaioaz harago joan nahi dute, kalea ukitzea nahiko lukete. Ekimen zehatzik ez dute diseinatu, baina ekintza ludikoak, originalak, animaziozkoak dituzte buruan, “ekintza erakargarriak egin nahi ditugu, alaitasuna oinarri eta era berean aldarrikatuz”.\nKalera nola ailegatu pentsatzen ari diren bitartean, uda ondoren bloga nola elikatu pentsatua dute. Mugistar telefono konpainia sortuko dute, bezeroari harrera euskaraz baino egiten ez dion enpresa. Erdaldunak deituko du konpainiara, moldatu ezinik ibiliko da langileak euskara hutsean egingo baitio. Gaztelaniaz hitz egiten duen norbaitekin jartzeko eskatuko du bezero gizajoak, baina euskaldunak euskara dakien norbaitekin jartzeko eskatzen duenean gertatzen den bezalaxe, aitzakia piloa jasoko du.\nTolosaldeko Euskararen Semaforoko blogariek hizkuntza eskubideak umorez aldarrikatzen segiko dute.\nZein dira blogariak?\nBlogaren sortzaileek ez dituzte haien buruak aurkeztu. Diote ez dabiltzala ezkutuan, baina identifikazio argia egiteak ez diola blogari mesederik egingo. Bloga sortzeko ideia izan duenak hala esan digu: “Euskalgintzan ari gara lanean eta ez dugu nahi erabiltzaileek gure ekimena inolako erakunderekin lotzerik, pentsa dezakete ‘a, betikoak betikoa egiten...’. Gainera, horrelakoetan gertatzen da iniziatiba kudeatzen duenaren arabera bestea ez datorrela. Elkarlanerako garaia iritsi da, ez diogu blogari inolako erakunderen izenik jarri nahi, lagun taldea euskararen aldeko ekinean ari gara, eta kito”.\nKanpotik jasotako ekarpenak ere ez dira izen-abizen errealez sinatuak egoten, erabiltzaileek hala eskatu dutelako. Blogaren kudeatzaile baten hausnarketa ondokoa izan da: “Zer pentsatua ematen du Movistarrek hizkuntza eskubideak errespetatu ez dituelako kexatu den euskaldunak salaketa bere izen-abizenez agertu nahi ez izateak. Euskalduna geldiarazita dago, izena jartzea ere kosta egiten zaio lotsagatik, beldurragatik, jasandako zapalketagatik...”.\nBlogeko gai izarrak\n- Telefono konpainiak eta euskara: denak ez dira berdin (1.303 bisita)\n- Osakidetza eta euskara: zer gertatzen ari den ulertzeko “pista” batzuk (1.000 bisita inguru)\n- Elebide: “Deitu ezazu bihar” (587 bisita)


Landarbaso Trailerako 199 lasterkarik eman dute izena dagoeneko : Oarsoaldeko Hitza\nLandarbaso Trailerako 199 lasterkarik eman dute izena dagoeneko\nMaiatzaren 10ean egingo du Urdaburuk Landarbaso Trail lasterketaren bigarren ekinaldia. Pasa den hilaren 16an zabaldu zuten izena emateko epea, eta dagoeneko 199 lasterkarik bat egin dute. 250 korrikalariko kupoa du lasterketak, eta parte hartzeak berriz, 18 euro balio du.\nMaiatzaren 10ean egingo du Urdaburuk Landarbaso Trail lasterketaren bigarren ekinaldia. Pasa den hilaren 16an zabaldu zuten izena emateko epea, eta dagoeneko 199 lasterkarik bat egin dute, beraz oraindik 51 lasterkarientzako tokia badago (izena emateko Herrikrossa plataforman). 250 korrikalariko kupoa du lasterketak, eta parte hartzeak berriz, 18 euro balio du. Iaz 248 lagunek eman zuten izena, gutxigatik ez uzten bete kupoa antolatzaileek, eta aurten kopuru horretara heltzea espero dutela zehaztu du Unai Esnal antolaketa lanetan ari den gaztea: “Aurten inguruko lasterketek berehala bete dute kupoa, Lezo-Jaizkibel lasterketak inoiz baino azkarrago, ordu eta erdian bete zuen; Donostian Herri Ametsak antolatzen duena ere berehala osatu dute. Gurea ez doa hain azkar, baina konfiantza osoa dugu beteko dela, ez erraz, baina beteko dugu”.\nIaz bezala, 18 kilometrokoa izango da mendiko lasterketa, 900 metroko desnibel positiboarekin. Maiatzaren 10eko 10:00etan hasiko da, Listorretako eremutik. Handik Aiako Harria parke naturalean barrena, Igoingo lepora igoko da; trikuharri ederrak daude inguruan eta eskuinaldera, berriz, Adarra mendia, eta parez pare Urdaburu mendia, hori helburua. Lehenengo anoa postua hortik gertu, Benta Txiki bidean; lagunak dituzte baserri horretakoak Landarbaso Trailaren antolatzaileek, eta aipamen berezia egin dio Errenteriako lehenen lasterkariak jasotzen duen Asier Erkizia sariari. Erkizia antolaketan dabiltzan gazteen laguna zen, 18 urterekin hil zen, eta omenaldi txikia da, “lasterketa hortik eta horrela antolatzea isilpeko omenaldia da, saria ere keinua da eta hor da lehenengo anoa postua, bere gurasoak izaten dira ura eta banatzen bertan”. Urdaburu eta Aldurako tontorrak zapaldu eta Aizpitarteko kobazuloetatik pasatuko dira eta hasiera puntuan, Listorretan, amaituko dute. Donostiako Udala baso kontserbazio lanak egiten ari dela eremuan nabarmendu du Esnalek eta kezka azaldu ere, “espero dugu lasterketa egunerako txukun egongo dela eremu hori”.\nAldaketarik gabe heldu da Landarbaso Trailen bigarren ekinaldia. Ez dituzte beharrezkoak ikusi eta soilik antolaketarekin lotutako hobekuntza txiki batzuk egin dituztela zehaztu du Esnalek.\nGazte talde batek Urdaburu Mendizale Elkartearen aterkipean antolatzen hasi zen lasterketa iaz, eta aurreikuspenak bete dituzten zalantzarik ez du Esnalek, “gure sentsazioa izan da dena ongi atera zela. Zalantza gehien eguraldiarekin izan genituen, eguraldi txarrarekin lasterketa hasiera, bukaerako sari banaketa jaialdia, eta giroa jartzeko lasterketan animatzera joateko ez da erraza eguraldi txarrarekin. Eguraldi paregabea izan genuen, iaz, hotza, baina ona, eta horrek indar handia eman zigun. Lehenengo urtea izateko zoragarria izan zen”. Iazko esperientziak indarra eman zien antolaketarekin jarraitzeko, baina baita lasterkari eta jendearen partetik jasotako iritziek ere, “denek esan ziguten oso ondo antolatuta zegoela, ondo aritu ginela; parajea, berriz, ederra da, paregabea”.\nHerriko zein inguruko lasterkarien parte hartzea nabarmendu du, gainera, Esnalek, animatzera ere jende pila joan zela du gogoan eta horretara deitu du aurten ere, “lasterkariek behar dute, eta lasterketa girotzeko ezinbesteko dira animatzera hurbiltzen diren ikusleak”. Ikusleak garrantzitsuak dira, baina benetako protagonistak, lasterkariak dira eta horiei ere egin die erreferentzia antolaketa lanetan ari den gazteak, eta tartean, Joxe Amunarriz hondarribiarra nabarmendu du Esnalek — Lurdes Oiartzabalekin batera lasterketaren irabazlea izan zen iaz— “egutegia lepo izaten du baina tartea hartu zuen guk antolatzen dugun lasterketan parte hartzeko, gaur egun gori-gorian dago, topera, eta gurean parte hartu zuen. Prestigiozko irabazleak izan genituen iaz emakume zein gizonetan, ezin da gehiago eskatu”.\nLasterketa antolatzeko garaian zailena, iaz, zerotik hastea, izan zela dio, “iaz, Lezo-Jaizkibel lasterketako antolatzaileen laguntza ezinbestekoa izan genuen. Kokatzen lagundu ziguten, paper kontuak egiten, izena ematea antolatzen, baimenak, sariak… Bigarren urtea biribil dator, lan handia hartu genuen dena dokumentatzen eta aurten argi dugu une bakoitzean zerk egon behar duen prest; horrek izugarri arindu digu lana bigarren ekinaldi honetarako”.\nIaz baino emakume gehiagok eman duela izena aurten azaldu du Esnalek, bestalde, eta aitortu, orokorrean oraindik gizonen parte hartzea handiagoa dela aldearekin halako lasterketetan, “baina egia da gero eta erreferente femenino gehiago daudela eta ikusten da podiumean, lasterketan goiko postuetan gelditzen diren emakumeak gero eta gehiago direla eta espero parte hartzea iazkoa baino altuagoa izatea”. Helburua, irabazteaz harago, gozatzea izatea nahi dutela erantsi du Landarbaso Trailen antolatzaileak, “espero dugu jende gehiago animatzea lasterketara zein korrikalariak animatzera. Animatzera joaten den jendeak egiten du lasterketa bat berezi, jendea ikustea mendi bazterrean animatzen, musikarekin izugarria da, beraz parte hartzera eta animatzera deitu nahi dugu jendea”.\nDortsala eta lasterkariaren poltsa, maiatzaren 9an 11:30etik 13:30era eta 17:00etatik 20:00etara bitarte banatuko dira Urdaburu Mendizale Elkarteko egoitzan (Juan de Olazabal 23). Egunean bertan ere dortsalak jasotzeko aukera egongo da 8:30tatik 9:30etara, lasterketaren hasiera eta amaierako gunean (Listorretan).


Otadiko leizea (2) - Felix Ugarte Elkartea\nOtadiko leizea (2)\nPublicado por Felix Ugarte Elkartea | Sep 30, 2010 | Salidas Espeleología | 0 |\nAurtengo bigarren saiakera leize honetan eta azken alditan bezala eguraldi euritsu eta nahiko tristeekin esnatu ginen Aralarren, ala ere goizeko hamaiketan abiatu ginen taldeko sei kide, leizean antolatutako lanak betetzera.\nBi taldeetan banatu ginen, lehenengo hiruak esploratzen eta atzetik, beste hiru topografiatzen.\nAzkeneko barrunbe honen bisitan, oreka putzuraino topografiatu zen, honaino -204m-ko desnibel eta 450m-ko garapena genuen markatua eta gaurko honetan hemendik hasi behar ginen pixkanaka galeri nagusien jarraipenekin.\nPutzu honetatik gora jarraitu genuen hodi freatiko luze eta polit batetik, hormak gubian kolpez zizelatuak. Kontu handiz zeharkatu behar izan genituen leku pare batzuk, xafla mehez estalitako zoru hutsak baitzeuden. Esploratzaileekin gune honetan topatu ginen. Aurkitutako berriak jakinaraziz, taldeak birbanatu egin ziren. Agurra emanda, talde batek kanpoko bidea hartu zuen eta besteak galeri nagusien topoekin bukaeraraino jarraitzea erabaki genuen. Hemendik aurrera leizeko galeriek beste itxura eta dimentsioa hartzen dute, hasieran nahiko horizontala eta zoru hondartsua (hareharrien alea jaso zen taldeko geologoak aztertzeko) eta bukaeran maldatsua eta irristakorragoa. Horma ikusgarri bat aurkitu genuen maskorren fosilez itsatsita, horietako batzuk esku baten tamainakoak.\nMalda irristakorretatik behera, errekaraino iritsi ginen. Errekak nahiko ura zeraman eta gure zoritxarrerako, ikusten zen 40m-ko zatia bi aldetan sifonatua zegoen. Errekarriak lurrean eta kirasdun kareharria ertzetan. Ez genuen oztopo hori gainditzeko aukerarik ikusi eta beste galerien esplorazioekin jarraitu beharko degu sifoiaren beste aldeen bila. Partaideen arteko hiru berri ginenentzat lehenengo aldia izan zen galeri hauetan, inpresio onak jasoz.\nTopografiatutako poligonala marraztu arte ez degu jakingo ze kotan kokatzen den sifoia eta zenbateko garapena duen orain arteko topoak.\nItzulera nekagarria izan zen, barnean gizendu bagina zirudien, meandroren arrail estuak gurutzatzerakoan (progresioko zailena, agian).\nOroimenean geldituko da partaide bati gertatutakoa; izan ere, crolla ahaztu zitzaion eta etxolara bueltatu behar izan zuen haren bila. Baina kontua ez da hor bukatzen, leizearen ahora berriro iritsi zenean jaisteko stopa ere ahaztu zuela konturatu zen. Mosketoi batekin konpondu zuen akatsa eta esplorazioa bukatu ondoren, harritzekoa zen aluminioak jasotako jipoia. Tresna hau etorkizunerako jasoko da espeleologiako prestakuntza ikastaroetan zer egin behar ez den erakusteko.\nGaueko ordu bat eta erdietan irten ginen, euritan oraindik eta ordu bietan azaldu ginen bordan. Jendea urduritzen hasia zegoen noiz iritsiko zain. Dutxatu eta afaldu baino lehen, ongi etorria emateko, gure barmanek prestatuta zuen koktel gozoarekin erre genuen eztarrian zintzilik genituen azken lokatz arrastoak.\nHaurrak bezela oheratu ginen, ukalondo eta belauneko minez, batzuk ohea erdibanatuz eta guztiak solisten zurrungak sufrituz, ametsetan hurrengo egunean dastatuko genuen hamar garren urteurreneko bazkari ederrarekin.\nAnterior X ANIVERSARIO FELIX UGARTE ELKARTEA\nSiguiente Orio mendateko isurbidea


NERJAKO ‘KOBA-ZERUA’ | rufino iraola garmendia\n← Desberdintasun soziala Espainian\nGauza bati izena ipintzen diogunean… →\nPublicado el mayo 2, 2015\tpor kafarnaum\nSabaia erori, azpian harrapatu eta bertan gelditu behar izanda ere, ez da leku txarra\nMalagan dago Nerja, nik esan gabe ere ederki asko dakizuenez. Hogei mila bizilagun omen ditu. Horietatik herena, kanpotarra. Arratsaldeko seiak aldera iritsi ginen. Ez zegoen galtzeko astirik, zazpietan itxi egiten zuten eta. Ez nekien kobarako sartzeko gauza izango nintzen, zeren, urte pare bat lehenago izandako estualdi-itxialdi baten erruz, beldurra nien toki itxiei. Talde osoa igaro zedin itxaron nuen, artzainak ardiekin egiten duen bezala. Gero, poliki-poliki taldearen atzetik abiatu nintzen. Lortu nuen sartzea, eta ez nago haserre!\nZabalgune izugarriak dauzka kobak bere barnean. Zeruak eta lurrak, literalki, bat egiten dute Nerjako koban. Zutabe erraldoiak, gune askotan, goiko sabaitik hasi eta beheko zoruraino, tantarik tanta, milaka urtetan osatuak. Zer ote dira estalagmitak ala estalaktitak, bat eginik daude eta. Edo noraino bata eta noraino bestea?\nBadira ondo bereizten direnak ere: sabaitik zintzilika, katedralik handienean egon litezkeen lanpararik ederra baino pieza ederragoak, eta lurzorutik gora, berriz, eskulturarik bikainenaren pareko irudiak. Irudimena pixka bat astinduz gero, nahi duzun irudiak ikus ditzakezu: animaliak, arbolak, elizako organoa… Batean, Pisako dorrea ere ikusi genuen.\nBestetik, ematen dizun lasaitasun- eta patxada-sentsazioa ikaragarria da. Sabaia erori, azpian harrapatu eta bertan gelditu behar izanda ere ez da leku txarra. Halakoxe bakea sentitzen duzu! Uste dut nire klaustrofobiak han geratu zirela. Misterio harekin batuta sentitzen zarenean, beldurrak berez egiten du ihes. Mirariak ikusteko ez dago leku aproposagorik.\n2012an edit. blog, 2015ean berritua.\nEsta entrada fue publicada en 1 Ez-bi antologia y etiquetada 150502. Guarda el enlace permanente.


Jon Martin-Etxebeste – Gizarte Eraldaketarako Heziketa Artistikoen Euskal Sarea\n29 enero, 2018 29 enero, 2018 gizarteweb\nSortzailea oro har, baina batez ere epe laburreko sorkuntzatan aritua. Hezkuntzan, arteari dagokioez, eredu askeago baten alde nago eta hura hezurmamitzeko ikerketak burutzea eta esperimentuak egitea atsegin dut.\nEHU/UPVko ikerlaria naiz gaur egun, Xabier Leteren letrei buruzko ikerketa egiten dihardut. Haur Hezkuntzan graduatua eta Publizitatea eta Harreman Publikoetan lizentziatua naiz eta Psikodidaktikako masterra ere burutu dut.\nKomunikazioaren alorrari dagokionez, zenbait hedabidetan lanean jardun dut (Egunkaria, Berria, Oarsoaldeko Hitza, Bertsolari aldizkaria…), gidoilari izan naiz ETBko Mihiluze saioan, eta Komunikazio teknikari lanak egin ditut Ekogunean eta Errenteriako Udalean. Hezkuntzari dagokionez, bertsolaritza klaseak eman ditut Hezkuntza Arautuan hainbat urtez; zenbait Eskola Libretan kolaboratu dut eta; Seaskan eta Orereta ikastolan Haur Hezkuntzako irakasle izan naiz.\nEntrada anteriorCocina de Guerrilla Sukaldea


Kukutza | Okupazioa ez da delitua!: Epaituak Mirafloreseko zubian gaztetxearen alde margozteagatik\nEpaituak Mirafloreseko zubian gaztetxearen alde margozteagatik\nMirafloreseko zubia margozteagatik epaitu zituzten 4 Kukutzakideak, asteburu osoko etxe-atxiloketa bete beharko dute, hala nola, 60 euroko isuna ordaindu bakoitzak. Bestalde, eskalada materiala konfiskatu egin diete eta ez dute bueltatzeko asmorik, "ekintzak burutzeko arriskua dela ta".\nGaur goizean egingo dute epaiketa Bizkaiko Lurralde Auzitegian (Bilbo). Ondasun higiezinak kaltetzea eta desobedientzia egotzi die fiskalak.\nGaur, ekintza egin zutenetik ia lau hilabete pasa diren honetan, Kukutzako lau kideak epaituko dituzte Bizkaiko Lurralde Auzitegian, Bilbon. Ondasun higiezinak kaltetzea eta desobedientzia leporatzen die fiskalak.\nEtiketak: babesa, defentsa, gaztetxeak, graffiti, ikutu bez, kukutza, zubia\nme han llegao rumores de ke se a okupao otro kukutza es verdad?


Pirinioetako eskarmentua, Xoxoteko gailurrera - Azpeitia - uztarria.eus\nUztarria.eus 2020-06-06 15:43\nIgor Illarramendi eta Rakel Vera, Xoxoteko aterpean. (Ihintza Elustondo)\nIgor Illarramendi eta Rakel Vera dira Xoxoteko aterpearen arduradun berriak. Gaur zabaldu dute gunea, zendu berri den Iosu Vicente gogoan. "Naturaltasuna eta umore ona" aurkituko ditu hara joaten denak; "etxean bezala sentitzeko lekua" izango da.\nIgor Illarramendi (Getaria, 1970) eta Rakel Vera (Zumaia, 1976) dira Xoxoteko aterpezain berriak. Gailur horretako aterpearen ardura lehen aldiz hartu badute ere, Vera han aritu da lanean azken boladan, langile moduan. Illarramendirentzat, berriz, "erronka" izango da han lan egitea. Berrikuntzak berrikuntza, aterpezainek ez dute nolanahiko eskarmentua mendiko ostalaritzan. Verak Bujarueloko, Gorizko eta Lizarako aterpeetan lan egin izan du, eta Illarramendik hiru aterpe horietan ez ezik, baita Cap de Llauseten ere. Biek ala biek urte mordoa eman dute Pirinioetan lanean, baina orain, etxe ondora etortzeko gogoa sortu zaie. Xoxoten aterpe hartzea erabaki dute, gailurretako esperientzia motxilan hartuta.\nXoxoteko aterpearen norabidea erabat aldatu da azkenaldian, bi faktoreren eraginez: batetik, koronabirusa heldu da, eta bestetik, Beni Odriozolarekin batera gunearen ardura zuen Iosu Vicente zendu da konfinamenduan. Hori dela eta, itxita egon da azkenaldian gunea, eta orain, irekitzeko unea iritsi denean, erabakiak hartu behar izan dituzte arduradunek. Hasieran, Odriozolak aterpearen proiektuarekin jarraitu nahi zuen, Illarramendi eta Vera ondoan zituela. Azkenean, ordea, egitasmoa uztea erabaki du Odriozolak, "pena handiz". Beraz, Illarramendik eta Verak hartu dute ardura, Lagun Onak mendi bazkunaren oniritziarekin. Gainera, aterpearen kudeaketa lehiaketara atera zenean, Illarramendiren eta Veraren proiektua bigarren postuan gelditu zen —Beni Odriozolak irabazi zuen—, eta hori ere kontuan izan du mendi bazkunak.\nXoxoteko aterpeak zaindari berriak izango dituen arren, ez da asko aldatuko bertako eskaintza. "Betikoa eskainiko dugu. Haragi egosia, salda, txorizoa... Eta horri trikiti pixka bat gehitu, eta ederra giroa; autentikoa", diote barrez. Horrez gain, guneak izango du Illarramendiren eta Veraren ukitua, haien berezitasuna: "Naturaltasuna da gure espezialitatea. Umore ona dugu, eta ahal den ondoen tratatuko ditugu hona etortzen direnak. Gustura jateko eta egoteko tokia da hau, etxean bezala sentitzeko lekua".\n"Aspaldiko lagunak" dira Vera eta Illarramendi, mendiko ostalaritzan egin duten ibilbidea tarteko. Lanbide horrek badu zerbait, biak erabat harrapatu dituena. "Berezia da. Lan egiten duzun aterpean bizi ohi zara, eta oso esperientzia intentsoa izan ohi da. Itsasontzi batean bizitzea bezala da", azaldu du Verak. Gainera, lana ez da batere errepikakorra, Illarramendiren iritziz. "Denetarik egin behar duzu lanbide honetan. Hodi bat puskatzen baldin bada, konpondu egin behar duzu. Sukaldean jakin behar duzu, komunak garbitu behar dituzu, jendearekin egoten zara... Nik beti esaten dut: 'Denean aldrebesak gara, baina dena egiten dugu'. Eta askatasuna ere ederra da; ordu libreetan buelta batzuk eman ditzakegu mendian. Ederra da hori", adierazi du Illarramendik.\nEz dago ukatzerik biek dutela mendiarekiko atxikimendua. Illarramendi "betidanik" ibili izan da mendian: "Lasterketak, martxak eta eskia egin izan dut, eta horregatik hasi nintzen mendiko aterpeen munduan murgiltzen". Vera, berriz, kanpotarra da berez, bere burua zumaiartzat badu ere, eta Euskal Herrira iritsi zenean, "erabat maitemindu" zen inguruotako mendiekin. "Asko ibili izan naiz mendian: oinez, bizikletaz, eskalatzen... Naturarekin harremana izatea gustatzen zait. Mendian ibiltzen garenok hori bilatzen dugu, ez kirola egitea bakarrik. Natura, lasaitasuna, bakarrik egoteko unea... hori dena da mendia".\nKostaldekoak izanagatik, Azpeitiko gailurrera etorri dira lanera Illarramendi eta Vera; ez dago ukatzerik Xoxote eta inguruak maite dituztela. Illarramendi inguruotan asko ibilitakoa da. "Beti gustatu izan zait Izarraizko bailara. Orain, gainera, etxetik hurbilago egongo naiz, hainbeste urte eman ditut Pirinioetan... Gainera, azpeitiar nahiz azkoitiar asko ezagutzen ditut, eta harreman ona daukat haiekin. Azpeitiarrak eta azkoitiarrak sanoak dira, 'natualak', eta hori ere baloratzen dut".\nVerari "talaia" moduko bat iruditzen zaio Xoxote. "Pirinoetan mendian gaude, eta kito. Baina hau, era berean, itsasoa ikusteko leku berezia da. Nahasketa oso berezi hori dauka. Gainera, oso leku euskalduna da. Ni berez kanpotarra naiz, eta gustatu egiten zait autentikotasun hori. Euskaraz bizitzeko leku aproposa da hau. Erreferentzia bat da Xoxoteko aterpea".\nOstatua, ekainaren 22an\nTabernako zerbitzua gaurtik aurrera egongo da martxan. Urte guztian zabalduko dute aterpea: neguan, astegunetan itxita izan ohi da; eta urteko beste sasoi guztietan, astegunetan eta asteburuetan zabalduko dute. Orain, beraz, egunero egongo da zabalik. Hori bai, ezohiko egoera tarteko, neurri bereziak hartu beharko dituzte arduradunek. "Gela eta manparak jarriko ditugu, eta garbitasuna zainduko dugu une oro. Beste tabernetan hartzen dituzten neurri berak hartuko ditugu guk ere", azaldu dute.\nOstatu zerbitzua, berriz, ekainaren 22an zabalduko dute, deseskalatze faseen araudian inolako aldaketarik ez baldin bada. Kasu horretan ere aplikatu beharko dituzte segurtasun neurriak: etxe ezberdinetako jendea joanez gero, distantzia zaindu beharko dute oheen artean, eta ezingo dute mantarik eta burkorik banatu; norberak eraman beharko ditu etxetik.\nMomentuz, urtebeterako kontratua sinatu dute Verak eta Illarramendik Lagun Onak mendi bazkunarekin, baina haien asmoa aterpea gidatzen denbora gehiagoan jarraitzea da. "Gu eta mendi elkartekoak gustura baldin bagaude, jarraitu egingo dugu. Gustuko dugu lana eta lekua. Akatsak egingo ditugu, baina saiatuko gara gauzak ahalik eta ondoen egiten".\nGaur, larunbata, zabaldu dute aterpea, "ilusio handiz". Dena den, ezin izango dute nahiko luketen bezalako ospakizun eta irekiera jairik egin, osasun krisia tarteko. Hori bai, aurrerago, egoerak horretarako aukera ematen duenean, Iosu Vicenteri omenaldia egingo diote. "Hura gogoan izango dugu bide berri honetan". Horrez gain, Odriozolari eta Lagun Onak mendi bazkunari eskerrak eman nahi dizkiete, haiek gabe ez ziotelako erronka berri honi helduko.


HAZILAN egitasmoaren zortzigarren edizioa Oarsoaldean\n“Nahiz eta formakuntza izan, ez dut nire lan egoera hobetzen. Zer gehiago egin dezaket?”\nHazilan egitasmoak lagun zaitzake.\nAurreko edizioetan edukitako arrakasta dela eta, Garapen Agentziak eskualdean egitasmoa abian jarriko du berriz ere, gaur egun beraien buruan galdera hau darabilten pertsonei erantzuna emateko helburuarekin.\nBereziak eta ezberdinak egiten gaituena bilatu eta sustatu behar da. HAZILAN ekimenak bilaketan lagunduko gaitu, gaitasun pertsonal eta profesionalerako 80 ordutako hasierako ikastaro batekin eta ondoren, norbere profil profesinalarekin lotura duten enpresatan aldi baterako praktikak egiteko aukerarekin.\nAurreko edizioetan lortutako emaitzek egitasmo hau bermatzen dute, adierazi du Jose Angel Sanchezek, Oarsoaldea Garapen Agentziaren lehendakariak. Dagoeneko 116 pertsonek Hazilan egitasmoan parte hartu dute eta pertsona hauen lan munduratze indizea %85a gainditzen du, balorazioa oso positiboa delarik. Lan bilaketarako beharrezkoa den jarrera aldaketa ematen lagundu die egitasmo honek, baita motibazioa eta segurtasuna areagotzen ere.\nIzena emateko baldintzak eta epea.\nAurreko edizioetan bezalaxe, HAZILAN programan parte hartzeko baldintzak honako hauek dira; 20 eta 40 urte bitarteko Goi Mailako formakuntza (FPII) eta/edo unibertsitateko titulua duten gazteei zuzenduta, langabezian egotea edo jardunaldi erdiko kontratua izatea.\nIzena emateko epea irailaren 8 arte zabalik dago. Interesatuak dauden pertsonei elkarrizketa pertsonala egingo zaie profila, interesa eta egitasmorako egokitasuna baloratzeko.\nOarsoaldeatik baldintzak betetzen dituzten gazteei izena ematera animatu nahi ditugu, aukera polita baita beraientzat. Informazio gehiago behar izanez gero, deitu 943 510 200 telefonora edo olibet@oarsoaldea.eus korreora idatzi.\nEusko Jaurlaritzak onarturiko egitasmoa da, Europako Gizarte Funtsak %50ean diruz laguntzen duena, eta Garapenek kudeatuko duena.\nGuztira 20 garapen agentziek parte hartuko dute. Oarsoaldean Eskualdeko Garapen Agentziak kudeatuko du.\nEgitasmoaren helburua 2016-2020 urteetan 5.000 gazte bere lan txertatze prozesuan laguntzea izango da eta horietarik %55a emakumezkoak izango dira.


Proiektorea matxuratuta, zine emanaldirik ez larunbatean — Berbia\nProiektorea matxuratuta, zine emanaldirik ez larunbatean\nSarreren dirua itzultzen ari dira erositako leku eta sistema erabiliz\nLarunbatean ez zen zine emanaldirik eskaini ahal izan, proiektorea matxuratu zelako; ez zen 16:30tan haurrentzako emanaldirik izan, ezta 19:00tan helduentzako emanaldirik ere. Iganderako arazoa konpondu eta emanaldiak normaltasunez bete ahal izan ziren.\nLarunbatean filma ikusi ezinean geratu zirenei dirua itzultzen ari dira. Sarrerak aretoko leihatilan edo Txokolateixian esku-dirutan ordaindu zutenei erositako leku berean itzuliko zaie dirua, hau da, leihatilan edo Txokolateixian, beti ere noski, sarrera txartela eramanda. Sarrerak webgunearen bidez erosi zutenei, eta ondorioz, txartelaz ordaindu zutenei, diru-itzulketa kreditu-txartel berera egingo zaie.\nPubliko gaztetxoarentzat Los Croods filma programatu zen asteburuan eta larunbat eta igandeko saioetarako sarrera guztiak agortu ziren. Larunbatean emanaldirik eskaini ez zela eta, filma asteburu honetan berriro programatzea erabaki dute zine arduradunek. Beraz, hilaren 13 eta 14an Los Croods: la nueva era filma eskainiko da berriro. Ondorioz, asteburu honetarako iragarrita zegoen Mina y el mundo de los sueños filmaren emanaldia martxora atzeratuko da.


Txikipedia:Eslovenia - Wikipedia, entziklopedia askea.\nEsloveniaren kokapena Europar Batasunaren barruan.\nEslovenia herrialde bat da Europako erdialdean dagoena, Alpeen ekialdean, zehazki. 2018an 2 milioi herritar baino pixka bat gehiago zituen, eta haren hiriburua Ljubljana da.\nEsloveniak mugak ditu Italia, Austria, Hungaria eta Kroaziarekin. Esloveniako hego-mendebaldean, kostalde-zati txiki bat du itsaso Adriatikoan. Kostaldean hiri gutxi batzuk daude, txikiak, baina turista ugari erakartzen dutenak.\nGehien hitz egiten den hizkuntza esloveniera da, hizkuntza eslaviarretako bat. Esloveniar gehienak katoliko erromatarrak dira. Horretaz gain, serbiarren, kroaziarren eta bosniarren komunitate txikiak daude.\nEsloveniako ekonomian, sektore garrantzitsuena industriarena da. Gauza asko ekoizten dituzte: burdina eta altzairua, gailu elektronikoak, oihalak, produktu kimikoak, egurrezko produktuak eta ibilgailu motorizatuak. Banku-zerbitzuak eta beste zerbitzu mota batzuk ere garrantzitsuak dira. Nekazaritza eta abeltzaintza ez dira oso garrantzitsuak Esloveniako ekonomian; hala ere, ardogintza jarduera aipagarria da eta turismoak ere pisu handia du Esloveniako ekonomian.\nDenbora luzez, XIV. mendetik XX. mende hasierara arte, gaur egun Eslovenia den eremua Austria-Hungariako Inperioaren barnean egon zen. 1919tik aurrera, inperio hura desagertu zenetik, Eslovenia beste lurralde eslaviarrekin batu zen, Jugoslavia deitzen zen herrialdea sortzeko. Herrialde horretan, Eslovenia eskualderik aberatsenetarikoa zen.\n1991n, Jugoslaviako eskualdeak haien artean borrokan hasi ziren, gerra eta gatazka latzak egon ziren eta Jugoslavia desagertu zen. Eslovenia izan zen independizatzen lehena, eta ia gerrarik gabe. Eslovenia 2004. urtean sartu zen Europar Batasunean.\nEsloveniako hiri garrantzitsuenak\nAzken aldaketa 23 uztaila 2021(e)an, 20:07(e)tan\nOrriaren azken aldaketa: 23 uztaila 2021, 20:07.


Mikolajxzyk probak telebista eta saguekin. | Txapa Irratia 97.20 FM\nMikolajxzyk probak telebista eta saguekin.\n-1987-an egindako ikerketan Mikolajczyk doktoreak saguak euki zituan telebistatik 30 zentimetrotara egunian 4 ordu, telebistaren kutsadura elektromagnetikoan eraginez osasun arazo gehiago zituzten sagu hauek, aholkatzen dute telebista gutxiago ikustea ( hobe txapa irratia entzutea) eta ikusterakoan telebista duen diagonalan distantzia sei aldiz gehiagora ikustea.\n-Berta Caceres erail zuten Martxoan Hondurasen, 2015-an goldman saria jaso zuen natura babesten diarduten artean ematen duten saria da,\neta Bertak elektrika proiektu handi bati aurre egin du , bizia kostatu zaio 4 seme dituen 45 urte inguruko andra honi, latinoamerikan ehundako pertsona erailtzen dituzte urtero giza eskubideak eta natura defenditzeagatik, guk hemendik ere zerbait egin dezakegu elektrika handiei elektrizitatea erosi beharrean irabazi asmorik gabeko kooperatiba energetiko bateri erosis.\n– Goiener 4.600 bazkidetik gora daude, kooperatiba energetikekin parte hartuz zentral nuklear eta CO2 izuritzen dituzten instalazioen kontra jartzen gera, % 100 energi berriztatzaileak erabiltzen bait dute.\n-Fiare web orrian ikusi dezakezue ” Panamako papelak bistaratu duen enpresan handien eskakeo fiskala gizarte eragin zuzena duela” pobreak gero eta pobreago eta aberatsak alderantziz, zure esku dago zure dirua non kokatzen duzun eskakeatzen laguntzen duten banku handi baten edo ta banku etiko baten.\n-“oparitu zuhaitz bat” beste aukera bat gehiago tendentzia aldatzeko gero eta pertsona gehiago gera eta zuhaitz gutxiago ditugu, hau horrela jarraituz arazo larria bihurtuko da ondorengo belaunaldiei. zuhaitzen onura batzuk aipatzen dira.\nEkainak 23 arratsaldeko 7:30-etan Bergarako kultur etxian egongo gara aipatutako gaiak jorratzeko.\nThis article was written on 11 Eka 2016, and is filled under Jasangarritasunaren Bidean.


'Laburbira' zirkuituko bederatzi film labur eskainiko dira gaur, Soreasun | El Diario Vasco\nAzpeitia'Laburbira' zirkuituko bederatzi film labur eskainiko dira gaur, Soreasun\n'Laburbira' zirkuituko bederatzi film labur eskainiko dira gaur, Soreasun\n21:00etatik aurrera, sortzaile gazteen lanak eta esperientzia luzeko zuzendarienak ikusteko aukera izango da\nELI AIZPURU AZPEITIA. Miércoles, 10 abril 2019, 00:14\nHamaseigarren edizioa du aurtengoa 'Laburbira', euskarazko film laburren zirkuituak. Martxoaren 20az geroztik -eta zapatu honetara bitartean- 35 herrietan zehar izango dira «euskarazko zinegin- tzaren dosi txiki eta fresko» hauek, antolatzaileen esanetan. Honela, gaur, asteazkena, iritsiko dira Azpeitira. Soreasu antzokian, 21:00etatik aurrera, lan askoren artean aukeratutako bederatzi film laburrekin osatutako proiekzioa eskainiko da. Emanaldia doan izango da.\nLan guztiak 2016 eta 2018a bitartean egindakoak dira: maitasun istorioak, tentsio bizikoak, bi animaziozko lan, iraganeko kontakizunen bat, Behe Nafarroko istorio bat, majia, intriga eta umorea dira, besteak beste, aurtengoek dakartena.\nSortzaile gazteen lanak dira gehienak eta esperientzia luzeko zuzendarienak beste batzuk. Bederatzitik zazpi emakumeek zuzendutakoak. Denak uztartuta, ordubeteko proiekzioa osatu dute; «kalitatezkoa eta dibertigarria», euskarazko film laburren zaleei merezi duten gozatua emateko.\nHonako hauek dira eskainiko diren film laburrak: 'Begi ninien koreografia' (Arrate Fernández), 'Shell phone' (Miren Mujika), 'Zapatak' (Irati Murua), 'Ama' (Josu Martínez), 'June' (Arantza Ibarra), 'Ilunpean' (Iker Maguregi eta Andrea Martínez), 'Erroak' (Ane Zuazubiskar), 'Hotzean garbitu' (Maddi Barrenetxea eta Marta Teijeira), eta 'Handiak eta Txikiak' (Laida Ruiz).\nGainera, Marta Teijeiraren 'Ho- tzean garbitu' film laburraren zuzendariaren solasaldia izango da emanaldien ostean. 'Hotzean garbitu' Marta Teijeira (Tolosa, 1994) eta Maddi Barrenetxearen (Algorta, 1994) lana da. Bi ezezagun garbitegi batean aurkitzen dira. Hauen erlazioa garbigailuaren erritmoarekin parekatzen da. Hasieran, beraien arropa garbigailuan sartuko dute. Bata besteari hitzik esan ez arren, haien barne pentsamenduak aireratuko dituzte. Poliki-poliki behartua izan den elkarrizketa hori arintzen joango da, haien arteko desioa areagotuz.\nAzkenik, aurtengo 'Laburbira' zirkuituko ikus-entzule guztien artean nekazal turismo batean asteburu pasa bat zozketatuko da.


Umeek euskaraz berba egiten segitzeko mintzapraktikak antolatu ditu Algortarrok Zaintzen sareak - Getxo - Hiruka.eus\nIker Rincon Moreno 2020-04-04 14:27\nAskotariko aukerak egongo dira mintzapraktikak egin ahal izateko.\nIa hiru aste igaro dira konfinamendua ezarri zenetik; ordutik, haur eta nerabe askok euskaraz aritzeko aukera gutxi dute. Hori dela eta, arrisku handia dago hezkuntza-prozesuan bete-betean murgilduta dauden umeen euskararen erabilera murrizteko egunotan, familia ez-euskaldunetan batez ere. Izan ere, egoera horietan haurrek ez dituzte euskaraz mintzatzeko inolako baliabiderik eta horrek eragin kaltegarria izan dezake haur askoren hezkuntza-prozesuan eta, bereziki, euren hizkuntza-gaitasunetan.\nBoluntario gisa apuntatzeko, hurrengo formularioa bete:\nHaurra/nerabeak izena emateko, bete hurrengo formularioa:


Maria Maya Manterola - Urola Kostako Hitza : Urola Kostako Hitza\nZarautz bigarren KAE1 ligako jardunaldian; Zumaia hirugarren ETE ligan\nCastro Urdialesen jokatutako estropadan bigarren egin dute Zarautz Gesalaga Okelan traineruko arraunlariek, Sanpedrotarraren atzetik. ETE ligan, berriz, hirugarren sailkatu da Delteco Zumaia. Bihar Elantxoben izango dute estropada.\nBost kontzertuk osatuko dute VII. Flysch organo zikloa\nGaur hasiko da Orion, eta hilabetean zehar geldialdiak egingo ditu Zumaian, Deban eta Getarian.\nSan Pedro Egunez, festa giroa nagusi bailarako zenbait auzo eta herrietan\nEskualdeko auzo eta herri ugaritan ospatzen dira sanpedroak: Andatzan, Beizaman, Elkanon, Orion eta Zumaian. Festetako egun handia gaur ari dira ospatzen, eta goizean goizetik jarduera ugari izan da tokian tokiko udalek zein elkarteek antolatuta.\n'Zarata' ekimenak geldialdia egingo du bihar Zumaian, LGTBI+ kolektiboaren bizipenak zabaltzea xede\nZarata proiektua bihar, astelehenarekin helduko da Zumaiara. Hodei Arrastoak zuzendutako ekimenak LGTBI+ kolektiboaren parte diren norbanakoen errealitatea bistaratzea du xede, eta Harrotasun Egunaren bezpera baliatu dute herrira ekartzeko. Audiogida erako erakusketa izango da, eta Alondegiko Oxford aretoan 45 minutuko ibilbidea egitera gonbidatuko dituzte entzuleak.\nJesus Mari Larrazabal zena oroituko dute bihar\nHilaren 29an urtebete beteko da Jesus Mari Larrazabal filosofo eta politikari zumaiarra zendu zenetik. Haren gertukoek eta lankide izandakoek sorterrian oroitzapen ekitaldi xumea egingo diote bihar, igandea.\nZumaiako Udalak eta PuntuEus Fundazioak hitzarmena sinatu dute, euskara ingurune digitalean sustatzea xede\nUdalak erraztasunak emango ditu entitateen digitalizazioan euskara lehenesteko, .eus domeinua urtebetez ordainduko baitie herriko 100 entitateri. Ingurune digitalean ere euskararen erabilera kaleko erabileraren parekoa izan dadin jarri dute martxan dinamika.\nAtzo arratsaldean Odieta pilotalekuan jokatu ziren esku pilota txapelketa herrikoiko partidak. Kirolarien gertukoak eta pilotazale ugari bertaratu zen azken bi partidak gertutik jarraitzera, eguraldia lagun.\nGiro ederrean jokatu Zumaiako IV. Emakumezkoen pala txapelketako azken partidak\nEmakumeon* Etxeak antolatutako pala txapelketaren azken partidak jokatu ziren atzo Odietan. Herritar ugari bertaratu zen finalaurrekoetako eta finaletako kirolariak animatzera, eta giro ederrean jokatu ziren norgehiagokak. Telletxea Andueza - Urbieta Loyola eta Azkoaga Elejondo - Martinez de Cabredo bikoteak izan ziren garaile.\nGetariako Iribarrena kaleko edukiontziak kenduko dituzte hiruzpalau astez, lanak direla eta\nLanek iraun bitartean, portuko edukiontziak erabili beharko dituzte Iribarrena kaleko bizilagunek. Ez da beharrezkoa izango txartela eguneratzea.\nMady Diame garaile Gipuzkoako boxeo txapelketan\nZumaia Cuban Boxing klubeko boxeolariak irabazi egin zuen borrokaldia Daniel Pozosen aurka. Aitzuri frontoian atondutako ringetik gertu jarraitu ahal izan zuten jaialdia zaleek. Argazkiak: Arnaitz Rubio Aprea.\nGaurtik 1.200 deskontu txartel eskuragai izango dituzte zumaiarrek, herriko komertzioa indartzeko\nTurismo Bulegoan eskuratu ahal izango dira bonoak, 30 euroren truke. Kanpainan parte hartu duten establezimenduetan erabili ahal izango dira, 40 euroko balioarekin.


Ez dakizula zer irakurri? Entzun gomendapen hauek! | Karelean | INFO7\nEz dakizula zer irakurri? Entzun gomendapen hauek!\nUrte osoa da garai ona liburuak irakurtzeko baina udan denbora gehiago dugu eta horregatik hitz egin dugu Donostiako Hontza liburudendako lagunekin eta hainbat gomendapen egin dizkigu. Hala ere, Estherrek argi esan digu onena dela denda batera gerturatzea eta liburua esku artean edukitzea. Salduenen artean daude Fernando Aranbururen "Patria", Mikel Ayestaran kazetariaren "Oriente Medio, Oriente Roto" edo Kattalin Mineren "Nola heldu naiz ni honaino".\n|2017/08/09 13:42 Eguneratua:\nBaina salduenez topa aipatzeaz gain bertzelako gomendapenak egin dizkigute, gustu guztietakoak gainera. Nobela beltza, umorea edo historikoak. Nerabeek irakurtzen dituzten liburuak ere aipatu ditugu eta baita komikiak ere. Zer irakurri ez badakizu, entzun elkarrizketa!\nOlatu gainean bezala letra artean ere gozatzeko\n"Euskaraz ez dago literatura erotiko handirik, are gutxiago lesbikoa eta ardura politikoa sentitu dut"


Gerra Hotza berriro? - GARA\nGerra Hotza berriro?\nGerra Hotza datorrela berriro diote orain, bero-bero. Bizpahiru hilabete besterik ez dute behar izan batzuek munduko asalduren ardatza mutur batetik bestera eramateko. Aurtengo udan, japoniar eta txinatarren artean Senkaku/Diaoyu harkaitz punten inguruko liskarra gori-gori zegoenean, mespretxu imintzioz begiratzen zuten auzia mundu parte honetan... saiatuek; gainerakoek, aditzerarik ere ez zuten, noski. Orain, ordea, jabetu bide dira Xi-Abe-Park-Kim «lauki deabrutu» bat eratu dela azken urtebetean Asia Ekialdean, eta erabat zurbildu dira. Bejondeiela.\nEgia konplitua da iraganean gutxitan bezalako aurpegi aldaketa izan dela mundu-alde horretako politikan iragan hamabi hilabete hauetan. Lau agintari goren (bost, Ma, Taiwango lehendakaria ere aintzat hartuko bagenu) berri izango dira datorren urtetik aurrera. «Berritasuna», hala moduzkoa bada ere, alajaina: lautatik bi, Kim Jong-un Ipar Korean eta Shinzo Abe Japonian, agintearen gorenera iristen den hirugarren belaunaldikoak dira nor bere familian; eta beste biak, Xi Jinping Txinan eta Park Geun-hye Hego Korean, bigarrenekoak «soilik». Abe, Xi eta Park, bestalde, eskarmentu handieneko politikoak dira, zein bere herrialdeko sistema politikoan. Ezusteko gutxi iguriki liteke, beraz.\nSinesgarritzat jo genezake, bestalde, aldaketa hauek, oro har, eskualde hartako tentsioak areagotze aldera bideratzen direla. Xi Jinping, Hu Jintao baino ahoberoagoa eta Armadarekiko adeitsuagoa dela deritzote denek; beraz, edozein okasioren aurrean, gogorrago jokatuko duela igartzen da, Txinako iritzi publikoak ere halaxe eskatuko diolako. Shinzo Abek, bere aldetik, aurrekari kezkagarriak ditu Japoniaren zor historikoei dagokien guztian, eta jakina da Konstituzioa aldatu eta Armada «normaltzeko» deliberoa duela aspalditik. Eskualdeko bi herrialde nagusienen arteko tentsioak gora egin dezakeela aurresan daiteke, beraz. Park anderea eta Kim gaztetxoa ez direla elkar maiteminduko apustu egin genezake, bestalde, historiari adarra jo nahi ez badiote behintzat.\nHarremanak pipertzetik eta tentsioak ugaltzetik Gerra Hotzera aldea, alde handia, dago, ordea. Eta alde horren atal nagusia armamentu lehiaketa izanen litzateke. Hark berezkoak lituzkeen ondorio guztiekin. Eta hortxe datza niri, gaur-gaurkoz, ezinezkoa iruditzen zaidana: armamentu lehiaketa batek ezinbestekoak lituzkeen ondorio sozio-ekonomikoak onesteko prest ez dauden gizarteez ari garela. Armateria eta gizarte-zerbitzuak batera biderkatzea ezinezkoa dela badakitelako.\nDuela 80 urte, krisiari irtenbidea emateko (edo iskin egiteko) modua izan zitekeen armatzea. Keynesianismo militarra deitu ohi dute batzuek, eta Hitlerren hastapenetako politika ekonomikoa izendatzeko ere erabili da etiketa hori. Baina orduan sobera zen eskulan asko eta kapital kopuru neurritsuak eskatzen zituen armagintzak, eta haren ezkontidea den militarismoak; egun, kapital kopuru ikaragarriak eta eskulan apurrak eskatzen ditu horrelako edozerk... Ez da oso formula erakargarria inorentzat. Ezta Asia Ekialdeko potentzientzat ere.


Balio errepublikanoak –\nPere Aragonès Kataluniako president berriak balio errepublikazaleak goretsi ditu karguaz jabetzerakoan, Kataluniako Ezkerra Errepublikanoaren tradizioa gogoraraziz, aurretik izan ziren Macià, Companys eta Tarradellas presidente errepublikarren gomutaz.\nOndo dago Kataluniako errepublikanismoa gogoratzea, baina ez dakit ba nik momenturik aproposena bizi ote dugun egunotan, errepubliken balioak eta onurak, batere ñabardurarik gabe, aldarrikatzeko. Izan ere, azken egunotan Frantziako euskaldunak, bretoiak, okzitaniarrak, korsikarrak eta katalanak asaldatu egin dira errepublikak zenbait hizkuntza-eskubide ukatzen dizkielako. Gutxi, gero, munduan, Frantziakoa baino errepublika peto-petoagorik baina, hala ere, ez ditu, itxuraz, errazten errepublika ez diren beste zenbait sistema demokratikotan bideratzen diren eskubideak.\nEdozein modutan, Katalunia ez da, antza, askorik fidatzen Frantziako errepublikaz. Gogoan izan, Puigdemontek alde egin zuenean Espainiatik, ez zuela errazena egin, muga gurutzatu eta Ipar Katalunian geratu, Belgikaraino ihesi joan baino, nahiz Frantzia errepublika izan eta Belgika, ostera, ez. Belgikako monarkia Frantziako errepublika baino seguruagotzat jo ote zuen?\nKatalunian urteak daramatzate independentzia dela eta ez dela. Batek daki zer gertatuko den, baina gaur egun dagoen eredurik jarraigarriena Eskozia baldin bada, gutxienez gogoratu beharko, Britainia Handia ere ez dela errepublika. Pere Aragonèsek imajinatzen al du Eskoziaren parekorik Frantziako errepublikaren barruan?\nSegurutik errepublikanismoak balio asko eta onak ditu, baina ezin burutik kendu errepublikanorik tipikoena Trump dela, eta oraintsu hegazkin komertzialak eta bere gustuko ez diren kazetariak zeruan harrapatzeari ekin berri dion Lukashenko buruzagi pirata bielorrusiarra ere errepublikanoa dela.\nMundua zelan dagoen ikusita, balioak laudatzen hastekotan, fidagarriagoa iruditzen zait ardatza demokrazian jartzea, errepublikan baino. Demokrazia hiritar guztien gobernu-modua da; errepublika, berriz, sistema politiko bat baino ez. Eta ez, beti, minorien defentsarik amorratuena.\ndemokrazia, Errepublika, Katalunia, Pere Aragones\nHizkuntza, Hezkuntza, Hazkuntza\n2 pentsamendu “Balio errepublikanoak”-ri buruz\nPatxi 2021-06-04 07:53\nAdos, errepublika edo monarkia baino axola handiago duena forma politiko horien edukia da. Norvegian ere monarkia dago, eta igualean nahiago nuke hangoa.\nBaina Pere Aragonesek Macíà, Companys eta Tarradellas aipatzean, bere garaian ahal zuten gisan, monarkia espainol zentralista-inperialistari aurre egin ziotenak zekarzkien gogora -jakina da Macià armen indarrez ere saiatu zela (1926) Primo de Riveraren diktadura uzkailtzen, eta Katalunia 1936ko uztailetik 1937ko maiatzera arte aski independente izan zela anarkista eta indar ezkertiarren eskuetan-, hots, egun ere Kataluniaren -eta Euskal Herriaren, eta abar-, autodeterminazio erreferendumari uko egiten diotenen aurka borrokatu zirenak, eta bere jardun politikoa haien ildoan kokatuz. Gero zer egingo duen Pere Aragonesek besterik da; jende gehienon ustez bi urtez autonomia kudeatu.\nEspainian monarkia dagoen bitartean, beren indar armatuen bermearekin, katalan eta euskaldunen askatasun politikorik ez.\nZuretik ateratzen dena da demokrazia dela inportanteena. Bai, baina hemen izen horren pean partidu espainol nagusien aparatuen boterea dago batez ere; eta hauteskundeetako zirku mediatikoa eta eskumenen kudeaketa, eta ez “herriaren” edo herritar askoren parte hartzea politikan. 1978ko Konstituzioak hala kontsakraturik, ekimen politikoa alderdi politiko nagusien buruen esku dago, eta herri-partaidetza oso ere apala da, botere nagusiek hala erabakirik.\nAmonamantangorri 2021-06-08 14:11\n“bere gustuko ez diren kazetariak…”.\nRoman Protasevich, NAZI bat. Aittu? NAZI puta bat.\nEz dakit zer gertatzen zaien Europa mendebaldeko politikariei eta hauen tentakulu kazetari eta iritzigileei: beti-beti, Europa Ekialdeari buruz, eskuin muturreko elementu higuingarrienak babesten, hauek Errusiaren eta honen sateliteen kontrakoak diren neurrian. Bitxia.


Autobusen maiztasuna eta garraio zerbitzuen gora-beherak - Leitzako udala\nAutobusen maiztasuna eta garraio zerbitzuen gora-beherak\nPosted on 17 Uzt 2020\nBeheko irudietan jasota daude Leitzan ditugun autobus ordutegiak, orokorrean eta Covid-19 garaian. Gobernuak zerbitzu hauek ugaritu ditzan Leitzako Udalak lanean dihardu aspaldian; baita egungo osasun krisi egoerako zerbitzu murriztuagatik kexa formala aurkeztu ere.\nJakina da Leitzan autobus zerbitzuen maiztasunak ez duela aukera askorik uzten garraio publiko bidez egunerokotasunean moldatzeko. Herriaren kokapena eta biztanleria kontuan izanik, jakin badakigu ez dela erraza zerbitzu hau modu eraginkor eta praktikoan antolatzea. Baina herritarrok badakigu ere, orain arte izan dugun zerbitzuarekin norberaren ibilgailurik gabe oso zaila dela egunerokotasunean moldatzea.\nGai honek duen garrantziaz jakitun, Leitzako Udala aspaldian ari da Nafarroako Garraio Zuzendaritza Nagusiarekin herriak duen garraio zerbitzu publikoa indartzea eskatu eta hau hobetzeko bere esku dagoen guztia egiten.\nHala ere, Covid-19aren ondoriozko testuinguruan autobusen maiztasuna eta bidaia aukerak murriztu egin dira, besteak beste, larunbatetako batzuk desagertuz. Hori gutxi balitz, Leizaran konpainiak aldaketaren berri eman die erabiltzaileei, zegokion geltokian kartelak jarriz, baina ez da hala izan Alsaren kasuan, eta horrek nahasmena eta erabiltzaileek Udalean kexak aurkeztea eragin du.\nOndorioz, Leitzako Udalak bere ezinegona adierazi dio Nafarroako Garraio Zuzendaritza Nagusiari garraio publikoko zerbitzuen maiztasun-murrizketa agindu izanagatik, kexa formala aurkeztu du, eta egoera lehenbailehen aldatzeko pausoak emango dituela espero du.\nMaskara erabiltzea derrigorrezkoa da uztailaren 17tik\nCovid-19aren herriko ustezko agerraldia herrian